|  |  |
| --- | --- |
|  | § 1. Määruse reguleerimisala  § 2. Üldnõuded ehitise projekti teabele  § 3. Nõuded ehitusteatise esitamisel või ehitusloa taotlemisel esitatava projekti teabele  § 4. Nõuded kasutusteatise esitamisel või kasutusloa taotlemisel esitatava projekti teabele  § 5. Nõuded ehitise projekti vormistusele  § 6. Nõuded ehitusteatise esitamisel või ehitusloa taotlemisel esitatud projektlahendi muudatuse ja projekti vea või ebatäpsuse paranduse tegemisele  § 7. Nõuded ehitise projekti allkirjastamisele  § 8. Nõuded ehitise projekti esitamisele |
| **§ 1. Määruse reguleerimisala**  (1) Määrus kehtestab nõuded ehitise projektile, mis esitatakse:  1) kui koos ehitusteatisega on nõutud ehitise projekti esitamine;  2) ehitusloa taotlemisel;  3) kui koos kasutusteatisega on nõutud ehitise projekti esitamine;  4) kasutusloa taotlemisel. | **Määruse reguleerimisala ja sihtrühm**  Kavandi koostamisel lähtuti põhimõttest, et see määrus on avaliku võimu (kohalik omavalitsus, Tarbijakaitse ja Tehnilise Järelevalve Amet) töövahend ega reguleeri eraõiguslikke suhteid (projekteerimise tellija ja projekteerimise töövõtja lepingukokkulepped). Määruse rakendamisel kehtib avaliku õiguse põhimõte - kõik, mis ei ole lubatud, on keelatud.  Võrreldes täna kehtiva määrusega 97, uusversiooni reguleerimisala ei muutu – täna kehtiv määrus on avaliku õiguse dokument ega reguleeri eraõiguslikke suhteid ja uus määrus on avaliku õiguse dokument ega reguleeri eraõiguslikke suhteid.  Ei muutu ka täna kehtivas määruses 97 kirjas olevad põhimõtted (ehitusloa taotlemise projektdokumentatsioon *versus* ehitise valmis projektdokumentatsioon), kuigi määruse uusversiooni kavandisse on need kirja pandud teiste sõnade ja lausetega. Iseasi, kas täna kehtivas määruses kirjas olevat mõistetakse õigesti.  **Määruse uusversiooni eesmärgid:**  1. konkretiseerida määruse reguleerimisvaldkonda ja sihtrühma; eemaldada tänasest määrusest nõuded ja juhised, mis viitavad eraõiguslike suhete reguleerimisele ja vähendada seeläbi täna kehtiva määrusega kaasnevat vääriti tõlgendamist;  2. konkretiseerida ja kaasajastada nõudeid teabele, mis tuleb esitada projektlahendi kohta ehitusloa taotlemisel; siduda nõuded teabele lahti ehitise projekteerimise töökorraldusest (näiteks teabe määratlemine formalistliku nõudena a’la „esitada põhiprojekt“; ehitise projekteerimise töö jagamine etappideks on tellija ja töövõtja eraõigusliku kokkuleppe teema);  3. konkretiseerida nõudeid ehitustöö tegemise aluseks olevale projektdokumentatsioonile, see tähendab - valmis projektlahendile ja valmis projektdokumentatsioonile;  4. parandada õigusaktides levinud terminoloogiavigu ja erialase sõnakasutuse vigu.  **NB! Määrus ei reguleeri konkreetse ehitusprojekti raames koostatava, tellija ja projekteerija lepingukokkuleppel põhineva ehitise projekti sisu, projekteerimistöö jagunemist etappideks ega projekteerijate töövõttusid.** |
| (2) Ehitise projekt on ehitise tehniline dokumentatsioon, milles kirjeldatakse ehitise projektlahendit, esitatakse projektlahendi välja töötamise alusandmed ning projektlahendi välja töötamise asjaolud. | Määrus on üles ehitatud kahele mõistele: **projektlahend** (sisu, teave) ja **ehitise projekt** (teabe vorm). Kuigi ehitise projekt väljendab projektlahendit, on laiema üldsuse arusaam sellest siiski kui pakist paberist, samavõrd piiratult tõlgendatakse ka projekteerimisest – „jooniste tegemine“, täna ka „mudeldamine“. Paraku need on ainult projekteerimistöö väljundi vormid, mitte sisu. Sisuks on teave kavandatud projektlahendi kohta. Ohutuse, keskkonnasäästlikkuse ja muu üle, mis on ehitatud keskkonna puhul oluline, on võimalik otsustada sisu (ehk teabe) alusel, mitte teabe esitamise vormi põhjal.  Projekti määratlus ehitusseadustiku paragrahvis 5 on vigane – „... dokumentide kogum, mis sisaldab ehitamiseks vajalikku teavet“. Ehitamiseks vajalik teave on igasugune teave, mis on vajalik ehitustöö tegemiseks ehitusplatsil ja ka tehases. Ehitise projekteerivad inimesed, kellel on projekteerija kvalifikatsioon (spetsiifiline haridus ja kogemused, arhitektid ja insenerid), projekteerijate töö tulemuseks on ehitise projektlahend. Sealt edasi võtavad teatepulga üle ehitustegevuse juhid (ehituse projektijuhid, ehituse objektijuhid) ja nende töö tulemusena luuakse veel suur hulk ehitustegevuse juhtimise erialaspetsiifilist ning ehitamiseks vajalikku teavet. Selline ehitamiseks vajalik teave on näiteks kõik ehitustöö tehnoloogiat puudutav, samuti teave ehitustöö tegemiseks vajalike abitarindite kohta. Ehitise projekt kirjeldab ehitise projektlahendit, mitte ei esita kõike ehitamiseks vajalikku teavet. Palun vaadake ka allolevat skeemi, mis selgitab, kuidas jaguneb projek-teerimine ehituses. |
| (3) Ehitise projektlahend on ehitise arhitektuurilise ja insenerliku projekteerimise tulem, mis väljendub ehitise esteetilises ning tehnilises lahenduses ja kvaliteedinõuetes. |  |
| (4) Ehitise lammutamise puhul mõistetakse projektlahendina ehitise lammutamise ulatuse piiritlust ja ehitustehnoloogilisi juhiseid. |  |
| (5) Selle määrusega ei sätestata nõudeid ehitusseadustiku paragrahvi 91 lõikes 1 nimetatud tee projektile. |  |
| (6) Riigikaitselise tee projekti korral järgitakse ehitusseadustiku paragrahvi 91 lõikes 1 nimetatud tee projektile esitatud nõudeid. |  |
| (7) Sõna „ehitusprojekt“ ehitusseadustiku paragrahvis 5 tähistab ehitise sama tehnilist dokumentatsiooni, mis on määratletud käesoleva paragrahvi lõikes 2. | Sõna „ehitusprojekt“ kasutus ehitusseadustikus ja reas alamates õigusaktides on vigane. Mõisted tuleb viia õigusaktides järk-järgult õigeks, õigusaktide keelekasutust järgivad paljud inimesed pidades seda korrektseks.   * **Ehitise projekt** on ehitise projektlahendit kirjeldav tehniline dokumentatsioon; vastavalt ehitisele on täpsem ka ehitise projekti nimetus – tee projekt, kanalisatsioonitorustiku projekt, maakaabelliini projekt, torni projekt, hoone projekt, pargi projekt jne. * **Ehitusprojekt** on alguse ja lõpuga plaanipärane tegevus ehitusega seotud eesmärgi saavutamiseks, ehitise algidee elluviimiseks tehtava uurimise, projekteerimise, ehitamise või muude tegevuste kogum, kõik etapid ja tegevused idee sünnist ehitada kuni ehitise kasutusele võtmiseni.   Igapäevaelus ja ka kirjalikes tekstides on sageli olukordi, kus sõna „ehitusprojekt“ kasutatakse kord projektdokumentatsiooni tähenduses ja kord nö ehituse arendusprojekti tähenduses.  Mõlemat terminid on oma korrektses tähenduses kasutusel ka selles määrusekavandis. |
|  |  |
| **§ 2. Üldnõuded ehitise projekti teabele** |  |
| (1) Ehitise projekt annab arusaadavat ja õiget teavet kavandatud projektlahendi ning selle vastavuse kohta õigusaktides, sealhulgas detailplaneeringus või projekteerimistingimustes, ja asjakohastes tehnilistes normdokumentides, standardites ning juhendites sätestatud nõuetele. |  |
| (2) Ehitise projekt sisaldab ehitise tehnilisi andmeid, mis võimaldavad kanda ehitise ehitisregistrisse. |  |
| (3) Ehitise projektis esitatakse loeteluna ehitusuuringute, analüüside, tehniliste auditite, eksperdihinnangute, mõõdistuste jms aruanded, millest ehitise projektlahendi välja töötamisel lähtuti. Kirje loetelus sisaldab pealkirja, koostaja nime, töö tähist ja töö valmimise kuupäeva. |  |
| (4) Ehitise projektis esitatakse loeteluna tehnilised normdokumendid, standardid ning juhendid, mida ehitise projektlahendi välja töötamisel järgiti. Kirje loetelus sisaldab pealkirja, väljaandja nime, dokumendi tähist ja aastaarvu või kuupäeva. Kui projektlahend sisaldab kõrvalekaldeid normdokumendist, standardist või juhendist või nende üksikutest nõuetest, esitatakse need koos põhjendustega. Kui projektlahendit või selle osa reglementeerivad nõuded puuduvad, esitatakse projektlahendi ohutust, toimivust ja usaldusväärsust tõendavad selgitused. |  |
| (5) Kinnismälestise ja muinsuskaitsealal asuva ehitise projektis esitatakse lisaks lõigetes 3 ning 4 nõutule loeteluna muinsuskaitse eritingimused ja nende olemasolu korral Muinsuskaitseameti heakskiidetud uuringuaruanded, mis võeti aluseks ning mida järgiti projektlahendi välja töötamisel. Kirje loetelus sisaldab pealkirja, koostaja nime, töö tähist ja töö valmimise kuupäeva. Kui projektlahend sisaldab kõrvalekaldeid muinsuskaitse eritingimustest või nende üksikutest nõuetest, esitatakse need koos põhjendustega. |  |
| (6) Ehitusteatise esitamisel, ehitusloa taotlemisel, kasutusteatise esitamisel ja kasutusloa taotlemisel esitatakse projektlahendi kohta teave, mis on kavandatud ehitise puhul asjakohane. | Selle määruse temaatika puhul on kaalutlusvajadus möödapääsmatu (on möödapääsmatu ka tänase määruse 97 puhul). See ei tulene kellegi soovist või valikust vaid reguleerimise objekti olemusest. Kaalutlusvajaduseta oleks võimalik hakkama saada ainult ehitise projekti vorminõuete puhul (a’la mis peab olema kirjas tiitellehel ja mis peab olema kirjas joonise kirjanurgas). |
| (7) Ehitise projektis esitatav teave sobib omavahel selliselt ja on vastuoludeta niivõrd, et ehitise projektist on võimalik üheselt aru saada ja projekti on võimalik eesmärgipäraselt kasutada. |  |
|  |  |
| **§ 3.** **Nõuded ehitusteatise esitamisel või ehitusloa taotlemisel esitatava projekti teabele** |  |
| (1) Ehitusteatise esitamisel või ehitusloa taotlemise esitatav projekt sisaldab kavandatud projektlahendi ning selle välja töötamise asjaolude kohta teavet määral ja detailsuses, mis võimaldab:  1) saada ülevaate projektlahendi välja töötamisel aluseks võetud alusandmetest, järgitud tehnilistes normdokumentidest, standarditest ja juhenditest;  2) saada kavandatud projektlahendist tervikliku ülevaate;  3) hinnata kavandatud projektlahendi põhimõttelist vastavust detailplaneeringus või projekteerimistingimustes esitatud nõuetele, muudes õigusaktides sätestatud nõuetele, asjakohastes tehnilistes normidokumentides, standardites ning juhendites esitatud nõuetele;  4) hinnata projektlahendi ellu viimise põhimõttelist võimalikkust kavandatud asukohas ja kavandatud kujul;  5) hinnata projektlahendi ellu viimisega potentsiaalselt kaasnevaid mõjusid olemasolevatele ehitistele ja ümbritsevale keskkonnale. | Paragrahvi 3 lugedes tuleb meeles pidada, et tegemist on teabega, mida vajab/nõuab pädev asutus andmaks projektlahendile hinnangut ehitusloa taotlemise või ehitusteatise esitamise menetluses. Paragrahv 3 ei määratle, milline peab olema ehitise projekti sisu, mis on vajalik ehituspojekti ellu viimiseks, selle määratleb eraõiguslikel alustel sõlmitav projekteerimise tellija ja projekteerimise töövõtja kokkulepe (leping). Lepingukokkulepe põhineb projekteerimise tööprogrammil ja projekteerijate töövõttude kirjeldustel; need koostatakse võttes aluseks projekteerimise juhi teadmised, kogemused ning head tava väljendavad normdokumendid (teiste hulgas näiteks standard EVS 932:2017 „Ehitusprojekt“).  Paragrahvi 3 nõuded ja standardi EVS 932:2017 „Ehitusprojekt“ juhised on kooskõlas; paragrahvi 3 nõuded sisalduvad standardis (kuid on samas vähem, kui standardi soovituste kohane eelprojekt; see on nii ka täna kehtiva määruse 97 puhul).  **Nõuete alused ehitusseadustikus**  **§ 1. Seadustiku eesmärk**  Käesoleva seadustiku eesmärk on soodustada jätkusuutlikku arengut ning tagada ohutus, ehitatud keskkonna eesmärgipärane toimivus ja kasutatavus.  **§ 11. Ehitisele esitatavad nõuded**  (1) Ehitis peab kogu oma kasutusea vältel vastama selle kasutamise nõuetele ja olemasolu vältel olema ohutu.  (2) Ehitisele esitatavad nõuded hõlmavad asjakohasel juhul:  1) mehaanilist vastupidavust ja stabiilsust;  2) tuleohutust;  3) hügieeni, tervist ja keskkonda;  4) kasutamise ohutust ja juurdepääsu, sealhulgas ehitisest inimeste evakuatsiooni ja pääste vajadusi ning operatiivkaarti;  5) kaitset müra eest;  6) energiasäästlikkust ja -tõhusust;  7) loodusvarade säästvat kasutamist;  8) puudega inimeste erivajadusi;  9) ehitise toimivust ja koostoimimisvõimet ning ühilduvust;  10) kasutusotstarbest ja kasutamisest tulenevaid nõudeid ehk seisundinõudeid, sealhulgas korrashoiunõudeid;  ehitise ja selle asukoha märgistamist.  **§ 12. Ehitamisele esitatavad nõuded**  (2) Ehitatav ehitis, asjakohasel juhul ka ehitamine, peab olema kooskõlas ehitise asukohaga seonduvate kitsenduste ja planeeringuga.  **§ 13. Ehitusprojektile esitatavad nõuded**  (1) Ehitusprojekt peab olema selline, et selle kohaselt ehitatav ehitis vastaks nõuetele, sealhulgas arvestaks ehitise sobivust, kasutatavust ja korrashoiu vajadust. |
| (2) Ehitusteatise esitamisel või ehitusloa taotlemisel esitatava ehitise projekti teabelt ei eeldata sellist mahtu ja detailsust nagu on nõutud kasutusteatise esitamisel või kasutusloa taotlemisel esitatava projekti teabelt, kuid esitatav teave on niivõrd konkreetne, et ehitamise käigus on võimalik kontrollida, kas ellu viiakse selline projektlahend ja täidetakse need arhitektuurilised ning tehnilised kriteeriumid, mis deklareeriti ehitusteatise esitamisel või ehitusloa taotlemisel. | Määruse kavandis on määratletud kaks ehitise projekti (NB! „ehitise projekt“ tähendab „projektdokumentatsioon“): ehitusloa taotlemisel esitatav projekt ja valmis projekt (ehk kasutusloa taotlemisel esitatav projekt). Ehitusloa taotlemisel esitatav projekt ei pea olema paragrahvis 4 sätestatu kohane valmis projekt ning kui ehitusluba on saadud sellise projekti alusel, siis kohe „koppa maasse lüüa“ ei tohi, enne tuleb projekt valmis teha. Ehitusloa taotleja soovi korral aga võib esitada ehitusloa taotlemisel valmis projekti ehk selle sama projekti, konkreetselt mille alusel hakatakse tegema ehitustööd ja mis esitatakse seejärel kasutusloa taotlemisel. Kui ehitusluba on saadud sellise projekti alusel, siis võib kopa kohe maasse lüüa, enne tuleb loomulikult esitada ehitamise alustamise teatis.  Palun vaadata selgitavaid skeeme §3-(5) juures.  **Ehitusloa taotlemisel esitatava projekti sisu laiem tõlgendus**  Ehitusloa taotlemisel esitatavat projekti on kohane tõlgendada kui lubadust ja kohustust – lubadust ja kohustust, et ehitatav ehitis hakkab vastama ehitusloa taotlemise projektis kirjeldatule. Vastutus, et ehitusloa taotlemise projektis antud lubadusi ja võetud kohustusi täidetakse, langeb ehitise omanikule. |
| (3) Ehitusteatise esitamisel või ehitusloa taotlemisel esitatav ehitise või selle osa lammutamise projekt sisaldab lammutamise ulatuse piiritlust, ehitustehnoloogilisi juhiseid ning muid asjakohaseid juhiseid sellises mahus ja detailsuses, et pärast ehitustöö korraldamise kava koostamist ja ehitustöö tehnoloogia kavandamist oskavad kvalifitseeritud oskustöölised pädeva ehitustegevuse juhi juhendamisel teha lammutustöö nii, et kõik ohutus- ja keskkonnakaitsenõuded on täidetud. | Ehitise lammutamise projekti puhul ei ole vajalik eristada „ehitusloa taotlemise projekti“ ja „ehitustöö tegemise aluseks olevat projekti/kasutusloa taotlemise projekti“. Lammutuse puhul puudub reeglina projektlahendi arendusprotsess, mis on iseloomulik uue ehitise kavandamise või olemasoleva ehitise rekonstrueerimise korral. |
| (4) Vahetult ehitise kaitstuse tagamiseks kavandatud tarindeid, paigaldisi ja süsteeme käsitlevat teavet koos ehitisteatisega või ehitusloa taotlusega esitava projekti koosseisu ei kaasata. | „Kaitstusena“ on silmas peetud näiteks füüsilist kaitset sissemurdmise vastu, lukustust ja läbipääsusüsteeme, videovalvet, ehitise omadusi, mis võimaldavad seda kasutada varjena. |
| (5) Ehitusteatise esitamisel või ehitusloa taotlemisel võib taotleja esitada projektlahendi kohta rohkem teavet ja suuremas detailsuses, sellele vaatamata annab pädev asutus projektlahendile hinnangu lähtudes selle paragrahvi nõuetest. | See lõige on oluline just väikeste ja lihtsate ehitiste puhul – näiteks suvemaja korral on mõistlik esitada koos ehitusloa taotlusega valmis projekt („valmis projekt“ on määratletud määrusekavandi paragrahvis 4), ei ole vajadust vormistada eraldi ehitusloa taotlemise projekti. Palun vaadata allolevaid skeeme. |
| (6) Nõuded üldteabele  1) Esitatakse projektlahendiga hõlmatud maa-ala andmed, olemasoleva situatsiooni lühikirjeldus ja projektlahendi üldine tutvustus (mis projekteeriti – ehitis, park vm) ning projektlahendi ulatus.  2) Esitatakse teave ehitise projekti ülesehituse ja koosseisu kohta, muu hulgas projekti jaotiste nimed ja tähised; esitatakse piiritlused, millistes projekti jaotistes on esitatud projektlahendi milliste erialaspetsiifiliste osade teave.  3) Esitatakse projektlahendi erialaspetsiifilised osad projekteerinud ettevõtjate nimed ja projektlahendi osad projekteerinud või projekteerimist kontrollinud ning selle eest vastutavate pädevate isikute nimed.  4) Esitatakse loeteluna projektlahendi kui terviku projekteerimisel järgitud normdokumendid (detailplaneering, kohaliku omavalitsuse projekteerimistingimused) ja ehitusuuringute, eksperdihinnangute, auditite jms aruanded, mis võeti projekteerimisel aluseks.  5) Esitatakse ehitise projekti eesmärk – ehitusloa taotlemiseks, ehitusteatise esitamiseks, ehitustöö tegemiseks vm – ja ehitise projekti kasutamise piirangud.  6) Kui projekteeritud ehitis on ajutine ehitis, siis esitatakse ehitise eluiga.  7) Esitatakse ühiskasutatavate tehnovõrkude valdajate tehnilised liitumistingimused.  8) Esitatakse detailplaneeringu nõuete ja projektlahendi võrdlus või pädeva asutuse projekteerimistingimuste olemasolu korral viimatinimetatute ja projektlahendi võrdlus.  9) Kinnismälestise ja muinsuskaitsealal asuva ehitise korral esitatakse muinsuskaitse eritingimuste ning projektlahendi võrdlus.  10) Esitatakse olulised projektlahendi projekteerimise protsessi ja projektlahendit mõjutanud tegurid. | 1) “Projektlahendi ulatus“ – näiteks kas kogu hoone või ainult osa hoonest; milline osa hoonest; millistes piirides on projekteeritud välisruumi/maa-ala.  5) Näide: „Tegemist on ehitusloa taotlemise projektdokumentatsiooniga ning see ei ole ette nähtud ehitustöö tegemiseks; see projektdokumentatsioon ei sisalda ehitustöö tegemise ja ehitustöö kontrollimise jaoks piisaval hulgal ning piisavalt täpset teavet.“  Näide: „See projektdokumentatsioon sisaldab projektlahendi kohta vajalikul hulgal ja vajaliku detailsusega teavet ehitustöö hanke korraldamiseks ja ehitusloa taotlemiseks; see projektdokumentatsioon ei ole ette nähtud ehitustöö tegemiseks ning ehitustöö kontrollimiseks.“  6) Ehitise eluiga on ajavahemik ehitise ehitamisest ehitise lammutamiseni (*life cycle of a building*). Ehitise eluiga ei ole ehitise projekteeritud kasutusiga (*intended service life*). |
| (7) Nõuded maastikuarhitektuuri teabele  1) Esitatakse loeteluna uuringute, eksperdihinnangute, auditite jms aruanded, mis võeti maastikuarhitektuuri ning haljastuse projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse projektlahendiga hõlmatud maa-ala asukohaskeem.  3) Esitatakse projektlahendiga hõlmatud maa-ala maastikuarhitektuurilise lahenduse üldkirjeldus ja ideestik. Esitatakse projektlahendiga hõlmatud maa-ala iseloomulikud tehnilised andmed, muu hulgas ehitisregistrisse kantavad andmed, ja projekteeritud ehitiste nurgapunktide koordinaadid.  4) Esitatakse välisruumi üldlahendust kirjeldav maa-ala asendiplaan, näidates olemasoleva situatsiooni (ehitised, haljastus), likvideeritavad ehitised ja projekteeritud ehitised; näidatakse hoonete ja rajatiste asukohad, seosed olemasolevate ehitistega (vahekaugused, piirangud, kujad), teede ja teerajatiste paiknemine, parkla asukoht, ühendustee ühiskasutatava teedevõrguga, maa-ala pinnakatted, maa-ala valgustid, välisruumi väikeehitiste asukohad; näidatakse jäätmete kogumise ja äraveoga seotud rajatiste asukohad ning juurdepääsuvõimalused.  5) Tuginedes selle paragrahvi lõike 26 kohasele tuleohutuse kontseptsioonile esitatakse asendiplaan, millel näidatakse projekteeritud ehitis, päästetehnika pääsemisvõimalused ehitise sissepääsude ja hädaväljapääsude juurde (sh redelauto juurdepääs ja tööraadius), tuletõrje veevõtukoht, märgtõusutoru toitesisend, parkimine, jäätmete hoiustamise kohad, põlevmaterjali(de) ladustamise kohad, tuleohutust mõjutavad olemasolevad ehitised.  6) Asendiplaanil näidatakse detailplaneeringu või kohaliku omavalitsuse projekteerimistingimuste piirangud ehitiste paiknemisele ning geomeetriale.  7) Tuginedes selle paragrahvi lõike 18 kohasele puudega inimeste erivajadustega arvestamise kontseptsioonile ja asjakohases õigusaktis käsitletud konkreetsetele nõuetele esitatakse detailsem kirjeldus, kuidas saavad puudega inimesed projekteeritud välisruumis takistuseta liikuda ja välisruumi kasutada: pääs välisparklasse, parkimine välisparklas, teede-platside laiused, katted, kalded, äärekivid, pandused, kaldteed, liftid, käsipuud, turvapiirded, taktiilsed teekattetähistused, kontrastsed tähistused, avalikult kasutatavad objektid ja nende kasutamiskõrgused jm.  8) Esitatakse välisruumi väikeehitiste (näiteks piirdeaed, tugimüür, paviljon, kuur, jalgrattahoidla, istepink, välistrepp jms) arhitektuurilised üldlahendused, muu hulgas välisviimistlusmaterjalid ja värvitoonid; esitatakse väikeehitiste tarinduse üldkirjeldus.  9) Esitatakse teave mänguväljaku, välisõppeklassi või muu sarnaseni jõudva otsese päikesevalguse kohta.  10) Esitatakse olemasoleva haljastuse lühikirjeldus ja ülevaade puittaimestiku hindamise tulemustest; asendiplaanil näidatakse säilitatav ja likvideeritav puittaimestik ning projekteeritud haljastus; esitatakse projekteeritud haljastuse üldkirjeldus; juurestiku kaitsevööndid ning minimaalsed nõutavad kaugused ehitistest.  11) Esitatakse likvideeritavate ning istutatavate puittaimede kogused koos selgitusega likvideeritavate ning projekteeritud taimede osakaalude kohta; kui asendusistutuse maht on väiksem võrreldes likvideeritavaga antakse selgitused ja põhjendused; esitatakse asendusistutuse arvutuskäik.  12) Kui ehitustöö tegemine toob kaasa olemasoleva haljastuse kahjustamise, siis esitatakse haljastuse kaitsmise ja taastamise kirjeldus. | 1) Projekteerimisel järgitud õigusaktide loetlemist ei ole vajalik nõuda kuna õigusaktide järgimine on üldkohustuslik, selles ei ole valikut. Tehnilised normdokumendid, standardid, juhendid ei ole õigusaktid, nende järgimine ei ole valdavalt vaikimisi kohustuslik ning projekteerimise tellijal ning projekteerimise töövõtjal on võimalik teha valikuid ja kokku leppida, mida järgitakse; selle tõttu on vajalik need projektis loeteluna esitada.  4) “Asendiplaan“ on üks joonise tüüp – maa-ala plaanijoonis. Argikeelne „asendiplaani projekteerimine“ on vigane väljend – joonist ei ole võimalik projekteerida, joonis ei ole projekteerimise objekt, joonis on väljendusvahend; projekteeritakse seda, mis on joonisel kujutatud (näiteks maa-ala plaanilahendus, väliruumi lahendus, tehnovõrgu lahendus). |
| (8) Nõuded teede ja teerajatiste, liikluse ning vertikaalplaneeringu teabele  1) Esitatakse loeteluna uuringute, eksperdihinnangute, auditite jms aruanded, mis võeti teede, teerajatiste liikluse ja vertikaalplaneeringu projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse tee projekteerimise lähteparameetrid: projekteerimise lähtetase, tee funktsioon, klass või tänava liik, koormused, eeldatav liiklussagedus ning teenindustase, projektkiirus.  3) Esitatakse maa-ala asendiplaan(id) näidates teede ja teerajatiste paiknemise, liikluslahenduse, liikluskorraldusvahendite paiknemise ning sisu, välisparkla asukoha ja liiklusskeemi parklas; esitatakse teede ja platside katendite konstruktsioon ning ääristuste põhimõtted.  4) Esitatakse maa-ala katete kõrgusliku paiknemise üldlahendus (vertikaalplaneerimise üldlahendus); kõrguslik situatsioon võib olla määratletud protsentarvudena või suhtarvudena esitatavate peamiste kallete abil ja kasutades kõrgusmärke.  5) Esitatakse maa-ala parkimisnormatiiv, projekteeritud autoparkimiskohtade arv koos arvutuskäiguga ja jalgrataste parkimiskohtade arv koos arvutuskäiguga.  6) Esitatakse katendi taastamise ulatus ja tehniline lahendus, kui projekteeritud ehitise ehitamine rikub olemasolevat katendit.  7) Esitatakse teave teerajatiste (näiteks sild, tunnel, müratõkkesein vm) arhitektuuri, kandvate ja jäigastavate tarindite, tehnosüsteemide kohta sarnaselt selle paragrahvi teemakohastes lõigetes esitatud nõuetele. | Sageli segamini aetavad ja seeläbi vääralt kasutatavad mõisted:  **kate** – katendi pealmine kiht  **katend** – kate koos aluskihtidega |
| (9) Nõuded maa-ala valgustuse teabele  1) Esitatakse loeteluna uuringute, eksperdihinnangute, auditite jms aruanded, mis võeti maa-ala valgustuse projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse asendiplaanil maa-ala valgustite asukohad, eristades olemasolevad ja projekteeritud valgustid; esitatakse valgustite funktsioon (tänavavalgustus, disainvalgustus vm), valgustitüüpide (mastvalgusti, pollarvalgusti vm) ja valgusallikate kirjeldus.  3) Esitatakse maa-ala valgustuse valgustustehnilised parameetrid - valgustustihedus, värvsustemperatuur, heledus, ühtlus, värviesitus jms - ja visualiseeringud/valgusvihu suund ning suurus.  4) Esitatakse maa-ala valgustite elektrivarustuse allikas (ühiskasutatava tänavavalgustuse elektrivõrk, hoone elektrivõrk vm). Ühiskasutatava tänavavalgustuse puhul esitatakse valgustite paigaldustarindite kirjeldus (jaland, mast jms).  5) Tuginedes selle paragrahvi lõike 26 kohasele tuleohutuse kontseptsioonile esitatakse hädavalgustuse detailsem kirjeldus.  6) Esitatakse teave maa-ala valgustusega keskkonnale potentsiaalselt kaasnevate ohtude kohta (nt häiriv valgus) ja vajadusel lahendused negatiivsete mõjude minimeerimiseks.  7) Esitatakse ühiskasutatava tänavavalgustuse valdaja tehnilised liitumistingimused; need esitatakse kas projektlahendi üldteabe koosseisus või vahetult projekti välisvalgustuse teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (10) Nõuded elektrivarustuse välisvõrgu teabele  1) Esitatakse loeteluna uuringute, eksperdihinnangute, auditite jms aruanded, mis võeti elektrivarustuse välisvõrgu projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse asendiplaan, millel kujutatava keskmeks on elektrivarustuse välisvõrk ja selle komponendid. Elektrivarustuse välisvõrgu asukoht plaanis ja kõrguslikult esitatakse sellise detailsusega, et on võimalik hinnata kavandatud tehnovõrgu paiknemist ümbritsevate ehitiste suhtes, sealhulgas nii olemasolevate kui teiste kavandatud tehnovõrkude suhtes ning veenduda tehnovõrgu teostatavuses. Näidatakse ehitist vahetult teenindava elektrivarustuse välisvõrgu liitumispunkt ühiskasutatava elektrivarustuse välisvõrguga. Näidatakse likvideeritavad olemasolevad tehnovõrgud.  3) Esitatakse akuauto laadimistaristu vajadus ja kavandatud lahenduse üldkirjeldus.  4) Esitatakse ehitise ligikaudne vajalik tarbitav elektriline võimsus, elektrivarustuse liitumispunkti asukoht ja põhiparameetrid, alajaamade olemasolul nende põhiparameetrid, olemasolevate kaabelliinide teise asukohta tõstmise põhimõtted, kaablikanalisatsioonide kasutamise, valiku ja paigalduse põhimõtted; esitatakse elektrivarustuse struktuurskeem.  5) Kui elektrivarustuse välisvõrgu puhul ei ole võimalik täita tehniliste normdokumentide või ühiskasutatava elektrivarustuse välisvõrgu valdaja tehniliste liitumistingimuste nõudeid (näiteks tiheda linnaehitusliku situatsiooni vms puhul), siis esitatakse alternatiivne tehniline lahendus koos selgitustega, kuidas alternatiivne lahendus täidab või kompenseerib nõuete aluseks olevaid kriteeriume.  6) Kui elektrivarustuse välisvõrgu ehitamine rikub olemasolevat katendit esitatakse katendi taastamise lahendus tee, teerajatiste, liikluse ja vertikaalplaneeringu teabe koosseisus.  7) Esitatakse ühiskasutatava elektrivarustuse välisvõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult elektrivarustuse välisvõrgu teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (11) Nõuded nõrkvoolu välisvõrgu teabele  1) Esitatakse loeteluna uuringute, eksperdihinnangute, auditite jms aruanded, mis võeti nõrkvoolu välisvõrgu projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse asendiplaan, millel kujutatava keskmeks on nõrkvoolu välisvõrk ja selle komponendid. Nõrkvoolu välisvõrgu asukoht plaanis ja kõrguslikult esitatakse sellise detailsusega, et on võimalik hinnata kavandatud tehnovõrgu paiknemist ümbritsevate ehitiste suhtes, sealhulgas nii olemasolevate kui teiste kavandatud tehnovõrkude suhtes ning veenduda tehnovõrgu teostatavuses. Näidatakse ehitist vahetult teenindava nõrkvoolu välisvõrgu liitumispunkt ühiskasutatava nõrkvoolu välisvõrguga. Näidatakse likvideeritavad olemasolevad tehnovõrgud.  3) Esitatakse ehitise sidevarustuse liitumispunkti asukoht ja põhiparameetrid, olemasolevate kaabelliinide teise asukohta tõstmise põhimõtted, kaablikanalisatsioonide kasutamise, valiku ja paigalduse põhimõtted; esitatakse sidevarustuse struktuurskeem.  4) Kui nõrkvoolu välisvõrgu puhul ei ole võimalik täita tehniliste normdokumentide või ühiskasutatava nõrkvoolu välisvõrgu valdaja tehniliste liitumistingimuste nõudeid, siis esitatakse alternatiivne tehniline lahendus koos selgitustega, kuidas alternatiivne lahendus täidab või kompenseerib nõuete aluseks olevaid kriteeriume.  5) Kui nõrkvoolu välisvõrgu ehitamine rikub olemasolevat katendit esitatakse katendi taastamise lahendus tee, teerajatiste, liikluse ja vertikaalplaneeringu teabe koosseisus.  6) Esitatakse ühiskasutatava nõrkvoolu välisvõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult nõrkvoolu välisvõrgu teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (12) Nõuded gaasivarustuse välisvõrgu teabele  1) Esitatakse loeteluna uuringute, eksperdihinnangute, auditite jms aruanded, mis võeti gaasivarustuse välisvõrgu projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse asendiplaan, millel kujutatava keskmeks on gaasivarustuse välisvõrk ja selle komponendid. Gaasivarustuse välisvõrgu asukoht plaanis ja kõrguslikult esitatakse sellise detailsusega, et on võimalik hinnata kavandatud tehnovõrgu paiknemist ümbritsevate ehitiste suhtes, sealhulgas nii olemasolevate kui teiste kavandatud tehnovõrkude suhtes ning veenduda tehnovõrgu teostatavuses. Näidatakse ehitist vahetult teenindava gaasivarustuse välisvõrgu liitumispunkt ühiskasutatava gaasivarustuse välisvõrguga. Näidatakse likvideeritavad olemasolevad tehnovõrgud.  3) Esitatakse ehitise gaasivajadus, kasutatav gaas, töörõhk.  4) Esitatakse gaasimõõdusõlme asukoht ja toimimisskeem; need esitatakse gaasipaigaldise teabe koosseisus, gaasivarustuse välisvõrgu teabe hulgas esitatakse asjakohane viide.  5) Esitatakse torustiku töörõhk, materjal, läbimõõt, isolatsioon; kirjeldatakse torustiku paigaldusviisi.  6) Kui gaasivarustuse välisvõrgu puhul ei ole võimalik täita tehniliste normdokumentide või ühiskasutatava gaasivarustuse välisvõrgu valdaja tehniliste liitumistingimuste nõudeid, siis esitatakse alternatiivne tehniline lahendus koos selgitustega, kuidas alternatiivne lahendus täidab või kompenseerib nõuete aluseks olevaid kriteeriume.  7) Kui gaasivarustuse välisvõrgu ehitamine rikub olemasolevat katendit esitatakse katendi taastamise lahendus tee, teerajatiste, liikluse ja vertikaalplaneeringu teabe koosseisus.  8) Esitatakse ühiskasutatava gaasivarustuse välisvõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult gaasivarustuse välisvõrgu teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (13) Nõuded veevarustuse ja kanalisatsiooni välisvõrgu teabele  1) Esitatakse loeteluna uuringute, eksperdihinnangute, auditite jms aruanded, mis võeti veevarustuse ja kanalisatsiooni välisvõrgu projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse asendiplaan, millel kujutatava keskmeks on veevarustuse ja kanalisatsiooni välisvõrk ning selle komponendid. Veevarustuse ja kanalisatsiooni välisvõrgu asukoht plaanis ja kõrguslikult esitatakse sellise detailsusega, et on võimalik hinnata kavandatud tehnovõrgu paiknemist ümbritsevate ehitiste suhtes, sealhulgas nii olemasolevate kui teiste kavandatud tehnovõrkude suhtes ning veenduda tehnovõrgu teostatavuses. Näidatakse ehitist vahetult teenindava veevarustuse ja kanalisatsiooni välisvõrgu liitumispunkt ühisveevärgiga ja ühiskanalisatsiooniga. Näidatakse likvideeritavad olemasolevad tehnovõrgud. Näidatakse reoveekanalisatsiooni, sademeveekanalisatsiooni ja drenaaži eelvoolud.  3) Esitatakse joogivee, ehitisevälise tulekustusvee, tehnoloogilise vee, olmereovee, tehnoloogilise reovee, sademevee ning drenaaži vooluhulgad.  4) Esitatakse joogivee, reovee, sademevee ja tehnoloogilise reovee puhastamise vajadus ning kirjeldatakse puhastamise põhimõtet. Tehnoloogilise reovee puhul esitatakse reostuskoormus ja iseloom.  5) Esitatakse torustiku töörõhk, materjal, läbimõõt, isolatsioon; kirjeldatakse torustiku paigaldusviisi.  6) Esitatakse veemõõdusõlme asukoht ning toimimisskeem; need esitatakse veevarustuse ja kanalisatsioonipaigaldise teabe koosseisus, veevarustuse ja kanalisatsiooni välisvõrgu teabe hulgas esitatakse asjakohane viide.  7) Esitatakse kanalisatsiooni välisvõrgu koosseisu kuuluvate pumplate kirjeldus ja pumplate parameetrid.  8) Kui veevarustuse ja kanalisatsiooni välisvõrgu puhul ei ole võimalik täita tehniliste normdokumentide või ühisveevärgi ja ühiskanalisatsiooni valdaja tehniliste liitumistingimuste nõudeid, siis esitatakse alternatiivne tehniline lahendus koos selgitustega, kuidas alternatiivne lahendus täidab või kompenseerib nõuete aluseks olevaid kriteeriume.  9) Kui veevarustuse ja kanalisatsiooni välisvõrgu ehitamine rikub olemasolevat katendit esitatakse katendi taastamise lahendus tee, teerajatiste, liikluse ja vertikaalplaneeringu teabe koosseisus.  10) Esitatakse ühisveevärgi ja ühiskanalisatsiooni valdaja tehnilised liitumistingimused; need esitatakse kas projektlahendi üldteabe koosseisus või vahetult veevarustuse ja kanalisatsiooni välisvõrgu teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (14) Nõuded soojusvarustuse välisvõrgu teabele  1) Esitatakse loeteluna uuringute, eksperdihinnangute, auditite jms aruanded, mis võeti soojusvarustuse välisvõrgu projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse asendiplaan, millel kujutatava keskmeks on soojusvarustuse välisvõrk ja selle komponendid. Soojusvarustuse välisvõrgu asukoht plaanis ja kõrguslikult esitatakse sellise detailsusega, et on võimalik hinnata kavandatud tehnovõrgu paiknemist ümbritsevate ehitiste suhtes, sealhulgas nii olemasolevate kui teiste kavandatud tehnovõrkude suhtes ning veenduda tehnovõrgu teostatavuses. Näidatakse ehitist vahetult teenindava soojusvarustuse välisvõrgu liitumispunkt ühiskasutatava soojusvarustuse välisvõrguga. Näidatakse likvideeritavad olemasolevad tehnovõrgud. Kui soojusvarustuse primaarpool ulatub hoone sisse, siis näidatakse tehnovõrgu joonis(t)el ka hoone sisse kavandatud primaarpoole torustikke ja seadmeid.  3) Esitatakse ehitis(t)e soojuskoormus(ed).  4) Esitatakse soojussõlme asukoht ja toimimisskeem; need esitatakse sisekliima tagamise süsteemide teabe koosseisus, soojusvarustuse välisvõrgu teabe hulgas esitatakse asjakohane viide.  5) Esitatakse torustiku töörõhk, materjal, läbimõõt, isolatsioon; kirjeldatakse torustiku paigaldusviisi.  6) Kui soojusvarustuse välisvõrgu puhul ei ole võimalik täita tehniliste normdokumentide või ühiskasutatava soojusvarustuse välisvõrgu valdaja tehniliste liitumistingimuste nõudeid, siis esitatakse alternatiivne tehniline lahendus koos selgitustega, kuidas alternatiivne lahendus täidab või kompenseerib nõuete aluseks olevaid kriteeriume.  7) Kui soojusvarustuse välisvõrgu ehitamine rikub olemasolevat katendit esitatakse katendi taastamise lahendus tee, teerajatiste, liikluse ja vertikaalplaneeringu teabe koosseisus.  8) Esitatakse ühiskasutatava soojusvarustuse välisvõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult soojusvarustuse välisvõrgu teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (15) Nõuded külmavarustuse välisvõrgu teabele  1) Esitatakse loeteluna uuringute, eksperdihinnangute, auditite jms aruanded, mis võeti külmavarustuse välisvõrgu projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse asendiplaan, millel kujutatava keskmeks on külmavarustuse välisvõrk ja selle komponendid. Külmavarustuse välisvõrgu asukoht plaanis ja kõrguslikult esitatakse sellise detailsusega, et on võimalik hinnata kavandatud tehnovõrgu paiknemist ümbritsevate ehitiste suhtes, sealhulgas nii olemasolevate kui teiste kavandatud tehnovõrkude suhtes ning veenduda tehnovõrgu teostatavuses. Näidatakse ehitist vahetult teenindava külmavarustuse välisvõrgu liitumispunkt ühiskasutatava külmavarustuse välisvõrguga. Näidatakse likvideeritavad olemasolevad tehnovõrgud.  3) Esitatakse ehitis(t)e jahutuskoormus(ed).  4) Esitatakse jahutussõlme asukoht ja toimimisskeem; need esitatakse sisekliima tagamise süsteemide teabe koosseisus, külmavarustuse välisvõrgu teabe hulgas esitatakse asjakohane viide.  5) Esitatakse torustiku töörõhk, materjal, läbimõõt, isolatsioon; kirjeldatakse torustiku paigaldusviisi.  6) Kui külmavarustuse välisvõrgu puhul ei ole võimalik täita tehniliste normdokumentide või ühiskasutatava külmavarustuse välisvõrgu valdaja tehniliste liitumistingimuste nõudeid, siis esitatakse alternatiivne tehniline lahendus koos selgitustega, kuidas alternatiivne lahendus täidab või kompenseerib nõuete aluseks olevaid kriteeriume.  7) Kui külmavarustuse välisvõrgu ehitamine rikub olemasolevat katendit esitatakse katendi taastamise lahendus tee, teerajatiste, liikluse ja vertikaalplaneeringu teabe koosseisus.  8) Esitatakse ühiskasutatava külmavarustuse välisvõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult külmavarustuse välisvõrgu teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (16) Nõuded tehnovõrkude koondteabele  1) Esitatakse tehnovõrkude koondplaan, millel näidatakse lisaks välisruumi üldlahendusele kõigi – nii olemasolevate, projekteeritud kui ka likvideeritavate - tehnovõrkude ja -rajatiste paiknemine plaanis. Tehnovõrkude koondplaan keskendub tehnovõrkude ja muude ehitiste vastastikkuse paiknemise kujutamisele, koormamata plaani üle üksikute ehitiste detailse teabega.  2) Näidatakse ehitist vahetult teenindavate tehnovõrkude liitumispunktid ühiskasutatavate tehnovõrkudega. |  |
| (17) Nõuded soojusallika ja külmaallika teabele  1) Esitatakse loeteluna uuringute, eksperdihinnangute, auditite ja muu sarnase aruanded, mis võeti soojusallika ja külmaallika projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse soojuse ja külma tootmise viis (näiteks põletusseade, soojuspump, päikesekollektor vm), kütuse liik või soojuspumba liik, tehnoloogia üldkirjeldus, arvutuslikud parameetrid, energiatõhususe näitajad. Esitatakse teave, kas soojuse ja külma tootmine mõjutab negatiivselt ümbritsevat keskkonda – näiteks müra, vibratsioon vms. Negatiivse mõju ohu korral esitatakse teave, kuidas negatiivset mõju minimeeritakse. Esitatakse teave, kas projekteeritud põletusseadme puhul on õhusaasteloa kohustus.  3) Esitatakse soojus- ja külmaallika sise- ning välisagregaatide asukohad. | 2) Arvutuslikeks parameetriteks on näiteks võimsused, temperatuurid jms. Energiatõhususe näitajad on näiteks katla kasutegur, COP − *coefficient of performance*, SCOP - *seasonal coefficient of performance*, EER - *energy efficiency ratio*, SEER - *seasonal energy efficiency ratio* jms. |
| (18) Nõuded puudega inimeste erivajadustega arvestamise teabele  1) Selles lõikes nõutud teave moodustab puudega inimeste erivajadustega arvestamise põhimõtete tervikliku kontseptsiooni, mis viiakse ellu läbi teiste erialaspetsiifiliste projektlahendi osade (maastikuarhitektuur, arhitektuur, sisearhitektuur, keskkonnagraafika ja viidad, tehnopaigaldised jm).  2) Esitatakse loeteluna uuringute, eksperdihinnangute, auditite jms aruanded, mis võeti puudega inimeste erivajadustega arvestamise kontseptsiooni koostamisel aluseks ning tehnilised normdokumendid, standardid ja juhendid, mida järgiti.  3) Esitatakse ülevaade projekteeritud välisruumi ja/või ehitise otstarbest ning kasutusfunktsioonidest koos selgitustega, kas ja millisel määral kuuluvad projekteeritud välisruumi ja/või ehitise puhul järgimisele puudega inimeste erivajadustega arvestamise nõuded, mis on kehtestatud asjakohase õigusaktiga. Kui kehtestatud nõuete järgimine ei ole kogu projekteeritud välisruumi ja/või ehitise ulatuses nõutud, esitatakse kirjeldused ja selgitused, milliste välisruumi ja/või ehitise piirkondade ning lahenduste puhul on nõudeid järgitud.  4) Esitatakse loetelu välisruumile kavandatud lahendustest, mis võimaldavad puudega inimestel takistuseta liikuda ja välisruumi kasutada.  5) Esitatakse loetelu ehitisele kavandatud lahendustest, mis võimaldavad puudega inimestel takistuseta liikuda ja ehitist kasutada.  6) Kui puudega inimeste takistuseta liikumise ja välisruumi/ehitise kasutamise konkreetsed lahendused ei järgi asjakohases õigusaktis vahetult sätestatut, kuid puudega inimeste erivajadustega on arvestatud muu, head tava väljendava standardi või juhendi kohaselt või muul asjakohasel viisil, siis esitatakse vastavad selgitused. | See lõige lähtub ettevõtlus- ja infotehnoloogiaministri määrusest nr 28, 29.05.2018, „Puudega inimeste erivajadustest tulenevad nõuded ehitisele“. |
| (19) Nõuded arhitektuuri teabele  1) Esitatakse loeteluna uuringute, eksperdihinnangute, auditite jms aruanded, mis võeti ehitise arhitektuuri projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse ehitise kasutusotstarve vastavalt õigusakti määratlustele. Esitatakse ehitise tehnilised parameetrid, muu hulgas parameetrid, mis võimaldavad kanda ehitise ehitisregistrisse.  3) Esitatakse ehitise arhitektuurilise lahenduse üldkirjeldus ja ideestik.  4) Esitatakse ehitise tarinduse üldkirjeldus. Esitatakse ehitise põhistruktuuri moodustavate tarindite (välissein, katus/katuslagi, vahelagi, kandev sisesein, tuletõkkesektsiooni piiril paiknev ennastkandev sisesein, pinnasel põrand vms) tüübikirjeldused seletuskirjas või tarinditüübijoonised, koos iseloomulike parameetritega.  5) Esitatakse piirdetarindite ja avatäidete ning nende liitekohtade ehitusfüüsikalised parameetrid (soojusläbivus, joonsoojusläbivus, punktsoojusläbivus, läbi nähtavate ehitiseosade puhul ka valgus- ja kiirgusläbivus).  6) Esitatakse ehitise niiskusohutuse tagamise ja välispiirete õhupidavuse saavutamise lahenduste üldkirjeldus.  7) Juhul, kui asjakohane õigusakt annab võimalused eranditeks hoone tarindite lahendustes (õhulekkearv, liitekohtade joonsoojusläbivused vjm) ning neid erandeid on kasutatud, siis esitatakse vastavad kirjeldused ja põhjendused.  8) Esitatakse ehitise vaated, plaanid (hoone puhul korruseplaanid ja katuse plaan) ja lõiked. Välisviimistlusmaterjalid näidatakse vaadetel tähistatuna koos värvitoonidega ja/või materjalide välimust iseloomustavate muude omadustega; näidatakse sademeveerennid ja -torud ning fassaadile kinnituvad valgustid; näidatakse välispiirete külge kinnituvate välisreklaamide suurus ja paiknemine; näidatakse välispiiretest eenduvad või kõrgemale ulatuvad tehnopaigaldised. Plaanidel näidatakse välispiirdetarindid, sisepiirdetarindid, kandetarindid, ruumide nimetused ning pindalad, ehitise põhistruktuuri moodustavate tarindite tarinditüüpide tähised, trepid, kaldpinnad, ohutuspiirded, avad ja avatäited koos laiuse ning avanemissuunaga, tehnoruumid ning −šahtid, vertikaaltranspordi seadmed, ehitisse kavandatud eritehnoloogiaseadmed, ehitise teljed koos telgmõõtmetega. Katuse plaanil näidatakse katusekattematerjal koos värvitooniga, katusekalded, sademeveerennid ja -kaevud, katuse turvavarustus, katusel paiknevad tehnoseadmed, katusele kinnituvad valgustid. Vaated, plaanid ja lõiked mõõtmestatakse vastavalt paragrahvi 5 lõikes 23 nõutule.  9) Vaadetel, plaanidel ja lõigetel näidatakse detailplaneeringu või kohaliku omavalitsuse projekteerimistingimuste piirangud ehitise paiknemisele ning geomeetriale.  10) Tuginedes selle paragrahvi lõike 26 kohasele tuleohutuse kontseptsioonile esitatakse tuletõkkesektsioonide piirid korruseplaanidel, ehitise põhistruktuuri moodustavate tarindite tulepüsivuse/tuletundlikkuse karakteristikud ja tuletõrjujate lifti detailsem kirjeldus.  11) Tuginedes selle paragrahvi lõike 18 kohasele puudega inimeste erivajadustega arvestamise kontseptsioonile ja asjakohases õigusaktis käsitletud konkreetsetele nõuetele esitatakse detailsem kirjeldus, kuidas pääsevad puudega inimesed välisruumist ehitisse ja kuidas saavad nad liikuda ehitise korruste vahel: pääs siseparklasse, trepid, pandused, kaldteed, liftid, tõstukid, uksed ja lävepakud, ukse avanemine, käsipuud, kontrastsed tähistused jm.  12) Esitatakse ehitisse kavandatud liftide, tõstukite, eskalaatorite, liikurteede üldkirjeldus.  13) Esitatakse ruumide loomuliku valgustuse ja päikesekaitse üldpõhimõtted; esitatakse teave ehitisse jõudva otsese päikesevalguse kohta. Esitatakse avatäidete ja klaasseinte ehitusfüüsikalised parameetrid - soojusläbivus, akende ja klaasseinte puhul ka kiirgusläbivus.  14) Esitatakse ehitise fassaadi ning katuse hooldamise lahenduse ja tehniliste abivahendite üldkirjeldus.  15) Esitatakse teave, kas kavandatud ehitis põhjustab negatiivset mõju naaberehitistele – näiteks vähenev otsene päikesevalgus, tuulekoridori teke, naaberehitise poole suunatud tehnoseadmete heli vms. Negatiivse mõju ohu korral esitatakse teave, kuidas negatiivset mõju minimeeritakse. |  |
| (20) Nõuded sisearhitektuuri teabele  1) Esitatakse loeteluna uuringute, eksperdihinnangute, auditite jms aruanded, mis võeti sisearhitektuuri projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse peamiste sisepiirdetarindite kirjeldus kas tarinditüübijoonistena või tüübikirjeldustena seletuskirjas.  3) Esitatakse siseruumis liikumise ohutust tagavate tarindite paiknemine ja kirjeldus – kukkumispiirded, käsipuud jms – ning põrandakattematerjalide vastavad omadused.  4) Esitatakse siseruumi ennastkandvate klaastarindite (klaasvaheseinad, klaaspiirded) ohutust tagavad omadused ning ennastkandvate vaheseinte ohutust tagavad kõrgusepiirangud.  5) Tuginedes selle paragrahvi lõike 26 kohasele tuleohutuse kontseptsioonile esitatakse detailsem teave ehitisele kavandatud siseviimistlusmaterjalide tuletundlikkuse ja tekstiilsisustusmaterjalide süttivusklassi kohta.  6) Tuginedes selle paragrahvi lõike 18 kohasele puudega inimeste erivajadustega arvestamise kontseptsioonile ja asjakohases õigusaktis käsitletud konkreetsetele nõuetele esitatakse detailsem kirjeldus, kuidas saavad puudega inimesed liikuda ehitise korrusel ja millised on nende inimeste erivajadustega arvestavad ruumide ning sisustuse lahendused: parkimine siseparklas, pandused, kaldteed, uksed ja lävepakud, ukse avanemine, läbipääsulüüsid, käsipuud, turvapiirded, põrandakatted, taktiilsed tähistused, kontrastsed tähistused, tualettruum, selle asukoht, mõõtmed ja sissesead, majutusruumi sisseseade, vaatajakohad-ratastoolikohad, basseinitõstuk jm. |  |
| (21) Nõuded akustika teabele  1) Selles lõikes nõutud akustika teave moodustab ehitise akustilise kvaliteedi tagamise põhimõtete tervikliku kontseptsiooni, mis viiakse ellu läbi teiste erialaspetsiifiliste projektlahendi osade (maastikuarhitektuur, arhitektuur, sisearhitektuur, kandvad ja jäigastavad tarindid, tehnosüsteemid).  2) Esitatakse loeteluna uuringute, eksperdihinnangute, auditite jms aruanded, mis võeti akustika kontseptsiooni koostamisel aluseks ning tehnilised normdokumendid, standardid ja juhendid, mida järgiti.  3) Esitatakse ehitisele mõjuva keskkonnamüra tasemed.  4) Esitatakse ehitise välispiirete ja nende üksikute elementide õhumüra isolatsiooni parameetrid arvestades ehitise erinevatele külgedele mõjuva keskkonnamüraga ja ehitise kasutusotstarbega.  5) Esitatakse ruumidevahelised ja siseavatäidete heliisolatsiooni parameetrid.  6) Esitatakse ehitise tehnoseadmete lubatud helirõhutasemed ehitises, ehitise territooriumil ja lähimate müratundlike ehitise juures.  7) Esitatakse ehitise tehnoseadmete lubatud helirõhutasemete tagamise lahenduste põhimõtted.  8) Esitatakse ruumiakustika parameetrid. |  |
| (22) Nõuded valgustuse teabele  1) Esitatakse loeteluna uuringute, eksperdihinnangute, auditite jms aruanded, mis võeti valgustuse projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse hoone välispinna külge – fassaadile, katusele, varikatuste alla - paigaldatavad ja hoone välispinna valgustamiseks projekteeritud valgustid näidatuna vaatejoonistel ja katuseplaanil.  3) Esitatakse hoone välispinna külge paigaldatavate valgustite poolt tekitatava valgustuse visualiseeringud/valgusvihu suund ja suurus.  4) Esitatakse hoone vahetu ümbruse ja sissepääsude valgustuse valgustustehnilised parameetrid - valgustustihedus, värvsustemperatuur, heledus, ühtlus, värviesitus jms.  5) Esitatakse teave hoone vahetu ümbruse ja sissepääsude valgustusega keskkonnale potentsiaalselt kaasnevate ohtude kohta (näiteks häiriv valgus) ja vajadusel lahendused negatiivsete mõjude minimeerimiseks.  6) Esitatakse siseruumi valgustuse valgustustehnilised parameetrid (valgustustihedus, värvsustemperatuur, ühtlus, värviesituse vms) erineva kasutusotstarbega ruumide ja piirkondade kaupa.  7) Tuginedes selle paragrahvi lõike 26 kohasele tuleohutuse kontseptsioonile esitatakse evakuatsioonivalgustuse (väljapääsutee valgustus, paanikavastane valgustus, ohtliku tööpiirkonna valgustus) ja tööjätkamisvalgustuse detailsem kirjeldus.  8) Esitatakse valgustuse energiatarbimise mõõtmise põhimõtted. Juhul, kui asjakohane õigusakt annab võimalused eranditeks energiakasutuse mõõtmises ning neid erandeid on kasutatud, siis esitatakse vastavad kirjeldused ja põhjendused. | 7) Hädavalgustuse eri liigid, EVS-EN 1838:2013 „Valgustehnika. Hädavalgustus“ |
| (23) Nõuded keskkonnagraafika ja viitade teabele  1) Esitatakse loeteluna uuringute, eksperdihinnangute, auditite jms aruanded, mis võeti keskkonnagraafika ja viitade projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse maa-ala või ehitise igapäevase kasutamise turvalisust tõstvate ohutusmärkide kasutamise ja paigutuse põhimõtete kirjeldus.  3) Tuginedes selle paragrahvi lõike 26 kohasele tuleohutuse kontseptsioonile esitatakse tuleohutusmärkide kasutamise ja paigutuse detailsem kirjeldus.  4) Tuginedes selle paragrahvi lõike 18 kohasele puudega inimeste erivajadustega arvestamise kontseptsioonile ja asjakohases õigusaktis käsitletud konkreetsetele nõuetele esitatakse detailsem kirjeldus, millised on välisruumile/ehitisele projekteeritud keskkonnagraafika ja viitade lahendused, mis võimaldavad puudega inimestel takistuseta liikuda ning välisruumi/ehitist kasutada: suunaviidad, parkimiskohad, sissepääs ehitisse, evakuatsioonitee, fonoluku tähistus, helivõimendussüsteemi tähistus jm. | 3) Tuleohutusmärgid (EVS 620-2:2012+A1:2017 „Tuleohutus. Osa 2: Ohutusmärgid“): keelumärgid, hoiatusmärgid, evakuatsioonimärgid, tuletõrjemärgid, kohustusmärgid |
| (24) Nõuded suluste ja lukustuse teabele  1) Esitatakse loeteluna uuringute, eksperdihinnangute, auditite jms aruanded, mis võeti suluste ja lukustuse projekteerimisel aluseks ning tehnilised normdokumendid, standardid ja juhendid, mida järgiti.  2) Tuginedes selle paragrahvi lõike 26 kohasele tuleohutuse kontseptsioonile esitatakse detailsem kirjeldus, mis hõlmab järgnevat: evakuatsiooniavatäidete suluste tüübid liigitatuna evakueeruvate inimeste arvu alusel, suluste ja lukustuse ning automaatse tulekahjusignalisatsioonisüsteemi koostoimimine, tuletõkkeuste lahtises asendis hoidmine ja sulgumine automaatse tulekahjusignalisatsioonisüsteemi häire korral. |  |
| (25) Nõuded kandvate ja jäigastavate tarindite teabele  1) Esitatakse loeteluna uuringute, eksperdihinnangute, auditite ning muu sarnase aruanded, mis võeti kandvate ja jäigastavate tarindite projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse kandvate ja jäigastavate tarindite projekteeritud kasutusiga.  3) Esitatakse ehitisele mõjuva tuulekoormuse, lumekoormuse, kasuskoormuse ja eritehnoloogilise koormuse normatiivsed väärtused.  4) Esitatakse ehitusgeoloogiliste olude lühikokkuvõte ja ehitise vundamendi üldkirjeldus.  5) Esitatakse ehitise kandeskeemi ning kandvate ja jäigastavate tarindite põhilahenduse kirjeldus.  6) Esitatakse kandvate ja jäigastavate tarindite tagajärgede ning töökindlusklass, teostusklass ja järelevalvetase, keskkonnaklassid, kandvate ning jäigastavate tarindite üldised tolerantsi- ja kvaliteediklassid.  7) Esitatakse teave, milline on vundamendi ja/või kandvate ja jäigastavate tarindite tõenäoline mõju naaberehitistele ning kuidas võimalikke negatiivseid mõjusid minimeeritakse. |  |
| (26) Nõuded tuleohutuse teabele  1) Selles lõikes nõutud tuleohutuse teave moodustab ehitise tuleohutuse tagamise põhimõtete tervikliku kontseptsiooni, mis viiakse ellu läbi teiste erialaspetsiifiliste projektlahendi osade (maastikuarhitektuur, tehnovõrgud, arhitektuur, sisearhitektuur, valgustus, kandvad ja jäigastavad tarindid, tehnosüsteemid, sealhulgas tuleohutussüsteemid jne).  2) Esitatakse loeteluna uuringute, eksperdihinnangute, auditite jms aruanded, mis võeti tuleohutuse kontseptsiooni koostamisel aluseks ning tehnilised normdokumendid, standardid ja juhendid, mida järgiti.  3) Esitatakse ehitises toimuva tegevuse ja olemasoleva situatsiooni lühikirjeldus, tuleohutuse projektlahendi ulatus, võimalikud kõrvalekalded õigusaktide, tehniliste normdokumentide, standardite ja/või juhendite nõuetest.  4) Kui projektlahendi vastavust olulistele tuleohutusnõuetele tõendatakse analüütiliselt (kõrvalekalded õigusaktide, tehniliste normdokumentide, standardite ja/või juhendite nõuetest), siis esitatakse asjakohased argumendid ja selgitused.  5) Esitatakse ehitise tuleohutusklass, tuleohuklass, tulekaitsetase.  6) Esitatakse ehitise kasutusviis, kasutusotstarve, korruste arv, ehitise kõrgus, peamise kasutusviisi kohane eripõlemiskoormus, kasutajate arv.  7) Esitatakse ehitise tuleohutuskuja, paiknemine ohtliku või suurõnnetuse ohuga piirkonnas, paiknemine üleujutusalas ning ohud, mis on tingitud ehitises toimuvast tegevusest või seal hoiustatavatest ohtlikest ainetest.  8) Kirjeldatakse parkimist, jäätmete hoiustamist, põlevmaterjali(de) ladustamist ehitise välisseinte läheduses ning territooriumil.  9) Esitatakse ehitisevälise tulekustutusvee vajadus ja tagamise lahendus.  10) Kirjeldatakse päästetehnika juurdepääsu ehitisele ning juurdepääsusid päästemeeskonna sisenemisteedele ja hädaväljapääsudele.  11) Kirjeldatakse päästemeeskonna pääsusid ehitisse, maa-alus(t)ele korrus(t)ele, pööningule, katusele, katusel ohutuse tagamise lahendust.  12) Esitatakse fassaadikattetarindite, katusekattetarindite, välisseinte ja katuse soojustuse tuletundlikkus ning hoone seintes, lagedes ja põrandates kasutatavate soojusisolatsioonimaterjalide tuletundlikkus.  13) Esitatakse ruumide ja/või ruumigruppide eripõlemiskoormused, asjakohasel juhul esitatakse eripõlemiskoormuse arvutus.  14) Esitatakse kandvate ja jäigastavate tarindite tulepüsivus ning tuletundlikkus.  15) Esitatakse tuletõkkesektsioonide moodustamise põhimõtted, tuletõkketarindite tulepüsivus ja tuletundlikkus, tuletõkkeavatäidete tulepüsivus ja suitsupidavus.  16) Esitatakse torupaigaldise, ventilatsioonikanalite, kaablite ja seinte-lagede-põrandate siseviimistlusmaterjalide tuletundlikkus ning tekstiilsisustusmaterjalide süttivusklass.  17) Esitatakse evakuatsioonikorralduse lahendus, inimeste arv, inimeste arvu piirangud.  18) Esitatakse evakuatsiooni tagamise põhimõtted, asjakohasel juhul evakuatsiooniaja arvutuskäik, trepikodade kirjeldus.  19) Esitatakse väljumisteede, väljumisteede ühiskasutusalade, evakuatsiooniteede laiused.  20) Esitatakse väljumis- ja evakuatsiooniteedel asuvate uste kirjeldus.  21) Esitatakse tuleohutuspaigaldiste (näiteks automaatne tulekahjusignalisatsioonisüsteem, märgtõusutoru, piksekaitsepaigaldis jms) loetelu koos paigaldiste ulatuse, toimimispõhimõtete ja lahenduste üldise kirjeldusega.  22) Esitatakse suitsutõrje lahenduse üldkirjeldus: suitsueemaldustsoonid, lahendusviis tsoonide kaupa, käivitustasemed tsoonide kaupa, suitsueemaldusavade vajalik kogupindala tsoonide kaupa, suitsutõrje toimimisaeg, kompensatsiooniõhu andmise lahendus, kompensatsiooniõhuavade vajalik kogupindala tsoonide kaupa, suitsutõkete tööpõhimõte ja toimimisaeg, ülerõhutsoonid, suitsutõrje juhtimiskeskuse ja käivitusnuppude asukoht.  23) Esitatakse küttesüsteemi, ventilatsioonisüsteemi, gaasipaigaldise, päikesepaneelide, elektripaigaldise tuleohutuse tagamise põhimõtted.  24) Esitatakse tuleohutusmärkide kasutamise üldpõhimõtted.  25) Esitatakse teave, kas ehitisele on ette nähtud tuleohutussüsteeme juhtiv automaatikapaigaldis.  26) Esitatakse ehitise korruseplaanid, millel näidatakse:  päästemeeskonna sisenemisteed maa-alustele korrustele ja maapealsetele korrustele päästetöödeks;  päästemeeskonna infopunkt;  märgtõusutoru toitesisendid, kraanid;  kande -ja tuletõkketarindite tulepüsivuse ajalised väärtused;  tuletõkkeavatäited koos tulepüsivuse ja suitsupidavuse parameetritega;  väljapääsuteed koos laiusega;  väljapääsuteel ja evakuatsiooniteel asuvad uksed koos valgusava laiusega, evakueeruvate inimeste arvuga ning evakuatsioonisuluse tüübiga;  hädaväljapääsud;  suitsueemaldustsoonid, tähistatuna; koos pindalaga ja juhtimisnuppude asukohtadega;  avad suitsu eemaldamiseks, tähistatuna;  suitsueemalduse kompensatsiooniõhuavade asukohad;  suitsutõkete asukohad;  esmaste tulekustutusvahendite asukohad;  ruumid, kus võib esineda plahvatusoht või kus hoiustatakse ohtlikke aineid;  ruumid, mis on kaitstud kohtkustutussüsteemiga või hapniku vähendamise süsteemiga.  27) Kui katuse soojustusse on projekteeritud tuletõkked, siis esitatakse katuse plaan, mille näidatakse nimetatud tõkete paiknemine soojustuskihis.  28) Esitatakse ehitise lõiked, millel näidatakse kande -ja tuletõkketarindite tulepüsivuse ajalised väärtused. | 22) Suitsutõrje on definitsiooni kohaselt „abinõude kompleks tulekahjul tekkinud suitsu ja kuumade põlemisgaaside vaba levimise tõkestamiseks või nende väljajuhtimiseks“. Suitsutõrje ei ole lihtsalt üks tuleohutuspaigaldis teiste hulgas (a’la märgtõusutoru, piksekaitsepaigaldis vms), vaid see abinõude kompleks mõjutab kogu ehitise projektlahendit kuni arhitektuuri ja sisearhitektuurini välja. Selle tõttu ei ole õige käsitleda suitsutõrjet punktis 21. |
| (27) Nõuded ehitisesisese tuletõrjeveevärgi teabele  1) Selles lõikes nõutud ehitisesisese tuletõrjeveevärgi teave lähtub lõike 26 kohasest tuleohutuse kontseptsioonist ning detailiseerib tuletõrjeveevärgi lahendust.  2) Esitatakse loeteluna uuringute, eksperdihinnangute, auditite jms aruanded, mis võeti ehitisesisese tuletõrjeveevärgi projekteerimisel aluseks ning tehnilised normdokumendid, standardid ja juhendid, mida järgiti.  3) Esitatakse teave kustutusveeallika kohta (ühisveevärk, mahuti), kustutusvee vooluhulk, vajaliku veekoguse tagamise aeg, teave märgtõusutoru ja tuletõrje voolikusüsteemi kohta, tuletõrjevoolikute tüüp ja pikkus, tuletõrjekraanide läbimõõt ning asukohtade põhimõtted.  4) Esitatakse ehitise veesisendite arv ja läbimõõt, garanteeritud rõhk veesisendil tulekahju olukorras, ehitises vajalik rõhk, teave tuletõrjepumpade vajaduse kohta; kirjeldatakse meetmeid joogivee kvaliteedi kaitseks. |  |
| (28) Nõuded mehaanilise suitsutõrjepaigaldise teabele  1) Selles lõikes nõutud mehaanilise suitsutõrjepaigaldise teave lähtub lõike 26 kohasest tuleohutuse kontseptsioonist ning detailiseerib suitsutõrje üldlahendust mehaanilise suitsutõrjepaigaldise küsimustes.  2) Esitatakse loeteluna uuringute, eksperdihinnangute, auditite jms aruanded, mis võeti ehitisesisese mehaanilise suitsutõrjepaigaldise projekteerimisel aluseks ning tehnilised normdokumendid, standardid ja juhendid, mida järgiti.  3) Esitatakse süsteemide arv, õhuhulga arvutusmetoodika kirjeldus, suitsueemaldusventilaatorite parameetrid.  4) Esitatakse mehaanilise suitsutõrje seadmete asukohtade põhimõtted ja torustike/õhukanalite materjal ning ristlõiketüüp. |  |
| (29) Nõuded automaatse tulekustutussüsteemi teabele  1) Selles lõikes nõutud automaatse tulekustutussüsteemi teave lähtub lõike 26 kohasest tuleohutuse kontseptsioonist ning detailiseerib automaatse tulekustutussüsteemi lahendust.  2) Esitatakse loeteluna uuringute, eksperdihinnangute, auditite jms aruanded, mis võeti automaatse tulekustutussüsteemi projekteerimisel aluseks ning tehnilised normdokumendid, standardid ja juhendid, mida järgiti.  3) Esitatakse ehitise piirkonnad, tarindid ja paigaldised, mille kaitseks on projekteeritud automaatne tulekustutussüsteem.  4) Esitatakse tulekustutussüsteemi liik, kustutamise tööpõhimõte ja süsteemile iseloomulikud tehnilised põhiparameetrid.  5) Esitatakse teave, kas tegemist on ehitise tsentraalse süsteemiga või üksikut piirkonda/ruumi kaitsva autonoomse paigaldisega; esitatakse süsteemi käivitumise põhimõte ja tööaeg.  6) Kui automaatseks tulekustutussüsteemiks on sprinklersüsteem, siis esitatakse teave, kuidas on lahendatud sprinklersüsteemile lisavee andmine. | 4) Näiteks „uputav“ sprinklersüsteem, veeudu-sprinklersüsteem, gaaskustutus, õhu hapnikusisalduse vähendamine vm.  6) Nõude aluseks on määruse nr 17 „Ehitisele esitatavad tuleohutusnõuded“, §37-(3): „Automaatsele tulekustutussüsteemile peab olema lisavee andmise võimalus.“ |
| (30) Nõuded tuleohutussüsteemide automaatikapaigaldise teabele  1) Selles lõikes nõutud tuleohutussüsteemide automaatikapaigaldise teave lähtub lõike 26 kohasest tuleohutuse kontseptsioonist ning detailiseerib tuleohutussüsteemide automaatikapaigaldise lahendust.  2) Esitatakse loeteluna uuringute, eksperdihinnangute, auditite jms aruanded, mis võeti tuleohutussüsteemide automaatikapaigaldise projekteerimisel aluseks ning tehnilised normdokumendid, standardid ja juhendid, mida järgiti.  3) Esitatakse tuleohutussüsteemide automaatikapaigaldise poolt juhitavate tuleohutussüsteemide loetelu.  4) Esitatakse tuleohutussüsteemide automaatikapaigaldise põhiparameetrid, süsteemi ülesehituse ja käivitamise põhimõtted. |  |
| (31) Nõuded sisekliima tagamise süsteemide teabele  1) Esitatakse loeteluna uuringute, eksperdihinnangute, auditite ja muu sarnase aruanded, mis võeti sisekliima tagamise süsteemide projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse arvutuslikud välisõhu parameetrid; esitatakse ruumitüüpide kaupa lubatud ruumiõhu temperatuur ja suhteline niiskus, sisekliima tagamise süsteemide poolt põhjustatavad lubatud helirõhutasemed; esitatakse ruumiõhu saasteainete (näiteks CO, CO2) maksimaalsed lubatud sisaldused, sisekliima tagamise süsteemide poolt põhjustatavad lubatud helivõimsustasemed väliskeskkonda. Esitatakse arvutuslikud õhuvahetuse määrad ruumitüüpide kaupa.  3) Esitatakse ruumitüüpide kaupa, millised sisemised soojuskoormused (inimesed, valgustus, seadmed) olid jahutusvõimsuste arvutamisel aluseks. Esitatakse jahutusvõimsuse arvutamise aluseks olnud klaaside ja päikesevarjete tüübid ning nende põhiparameetrid.  4) Esitatakse sisekliima tagamise süsteemide põhilahenduste kirjeldus.  5) Esitatakse ehitise arvutuslik soojus- ja jahutusvõimsus sisekliima tagamise süsteemide kaupa, koos arvutuslike põhiparameetritega; renoveerimise või rekonstrueerimise puhul tuuakse eraldi välja ehitise olemasolev ja lisanduv soojus- ning jahutusvõimsus.  6) Esitatakse sisekliima tagamise süsteemide põhikomponentide põhinäitajad.  7) Esitatakse sisekliima tagamise süsteemide põhiseadmete ja -sõlmede asukohad.  8) Esitatakse sisekliima tagamise süsteemide energiatarbimise mõõtmise põhimõtted. Juhul, kui asjakohane õigusakt annab võimalused eranditeks tehnosüsteemide energiakasutuse mõõtmises ning neid erandeid on kasutatud, siis esitatakse vastavad kirjeldused ja põhjendused.  9) Tuginedes selle paragrahvi lõike 26 kohasele tuleohutuse kontseptsioonile esitatakse sisekliima tagamise süsteemide tuleohutuse tagamise detailsem kirjeldus, muu hulgas tuletõkkemeetmed kanalite ja torude läbiminekul tuletõkketarinditest ning torude ja kanalite isolatsioonimaterjalide tuletundlikkus.  10) Esitatakse ühiskasutatava soojusvarustuse välisvõrgu ja külmavarustuse välisvõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult sisekliima tagamise süsteemide teabe koosseisus. Kui tingimused esitatakse üldteabe koosseisus, siis antakse asjakohane viide. | Lõike 31 nõuete oluliseks aluseks on **rahvatervise seaduse** §12.  § 12. Avalik- ja eraõigusliku juriidilise isiku ning füüsilise isiku ülesanded  (3) Avalik- ja eraõiguslik juriidiline isik ning füüsiline isik esitab kohaliku omavalitsuse nõudel tervisekaitse riiklikule järelevalveasutusele kooli, lasteasutuse, hoolekandeasutuse, lapsehoiuteenuseid osutava ettevõtte ning ilu- ja isikuteenuseid osutava ettevõtte ehitusprojekti, sealhulgas hooldusjuhendi koopia, ehitise tervisekaitsenõuetele vastavuse kontrollimiseks ja terviseohutuse hinnangu andmiseks.  Kommentaar: kui ehitusloa taotlemisel esitav projekt ei sisalda hoone sisekliima tagamise süsteemide kohta vajalikku infot, siis rahvatervise seaduse §12 lõiget 3 täita võimalik ei ole.  Lõike 31 punktide selgitused  4) Selgitatakse energeetilisi (nt soojuspump, aktiveeritud vaiad, kaugküte jms) ja kontseptuaalseid (nt TABS - *Thermally Activated Building System*, madala eksergiaga süsteemid jms) valikuid;  kirjeldatakse soojusallikat (nt soojussõlm, soojuspump, tarbevee soojendamine vms);  kirjeldatakse kütte lahendust, sh küttesüsteemide liike (nt põrandküte, radiaatorküte, õhkküte jms) ja nende teeninduspiirkondasid;  kirjeldatakse ventilatsiooni lahendust (nt CAV – constant air volume, VAV – *variable air volume*, kohtäratõmbed), sh ventilatsioonisüsteemideks jagunemise põhimõtteid ja süsteemide teeninduspiirkondasid, õhujaotuse põhimõtteid (nt segunev, tõrjuv) õhuhaarete ja heitõhu väljavisete tüüpe ning asukohti, heitõhu puhastamise vajadust;  kirjeldatakse jahutuse lahendust, sh külmaallikat (nt küttega integreeritud soojuspump, kompressorseade, vabajahutus, kaugjahtus jms), jahutussüsteemide liike (nt õhkjahutus, külmakandjaga vesi jahutus, VRF − *variable refrigerant flow* jms) ja nende teeninduspiirkondasid, ruumiseadmeid (nt jahutuspalk, puhurkonvektor, kondensaadivaba süsteem jms);  kirjeldatakse õhu kuivatamise lahendust, sh kuivatussüsteemide liike (nt tsentraalne, lokaalne, integreeritud ventilatsiooniga), tööpõhimõtet (nt kondenseerumine, sorptsioon) ja nende teeninduspiirkondasid;  kirjeldatakse niisutussüsteemide lahendust, sh niisutussüsteemide liike (nt tsentraalne, lokaalne, integreeritud ventilatsiooniga), tööpõhimõtet (nt adiabaatne, kuum aur) ja nende teeninduspiirkondasid;  kirjeldatakse muid sisekliima tagamise lahendusi (nt lokaalne ruumiõhu puhastamine, lõhnastamine jms), sh nende tööpõhimõtet ja teeninduspiirkondasid;  kirjeldatakse sisekliima tagamise süsteemide juhtimist ja automaatika taset.  Renoveerimise või rekonstrueerimise puhul kirjeldatakse, mida tehakse ja kuidas kasutatakse (nt demonteeritakse, jäävad alles, kasutatakse osaliselt jne) olemasolevaid sisekliimasüsteeme ja nende komponente.  5) Süsteemide all on silmas peetud näiteks radiaatorkütet, põrandkütet, ventilatsiooni, välisala/sillutise soojendust, sooja tarbevett, ruumide jahutust, kuivatust, eritehnoloogiat, niisutust jms. Põhiparameetrid on näiteks arvutuslik võimsus, arvutuslikud temperatuurid.  6) Kütte korral on põhikomponendiks näiteks soojusallikas (katel, soojuspump, soojussõlm jms) ja põhinäitajateks näiteks arvutuslikud võimsused, arvutuslikud temperatuurid, kasutegur, COP - *coefficient of performance*, SCOP - *seasonal coefficient of performance* jms.  Jahutuse korral on põhikomponendiks näiteks külmaallikas ja põhinäitajateks arvutuslikud võimsused, arvutuslikud temperatuurid, EER − *energy efficiency ratio*, SEER - *seasonal energy efficiency ratio* jms  Ventilatsiooni korral on põhikomponentideks ventilatsiooniagregaadid ja nende elemendid (nt filtrid, soojustagastus, ventilaatorid, klapid, kalorifeer, jahutuspatarei jms) ja põhinäitajad (arvutuslik õhuvooluhulk, filtri klassid, soojustagastuse tüüp, soojustagasti temperatuurisuhtarv, võimsus, arvutuslikud temperatuurid, ventilaatori tüüp, SFP – *specific fan power*, soojus- ja külmakandja liik jms)  Kuivatuse korral on põhikomponendiks näiteks kuivati ja põhinäitajateks arvutuslik tootlikkus, arvutuslikud õhutemperatuurid ja niiskussisaldused, energiakandja liik ja arvutuslik sisendvõimsus.  Niisutuse korral on põhikomponendiks niisuti ja põhinäitajateks arvutuslik tootlikkus, arvutuslikud õhutemperatuurid ja niiskussisaldused, arvutuslik energiakandja liik ja sisendvõimsus.  7) Põhiseadmed on näiteks ventilatsiooniagregaadid, soojuspumbad, külmajaamad, vedelikjahutid, katelseadmed, tsentraalsed kuivatid, tsentraalsed niisutid jms. Sõlmed on näiteks soojussõlm, jahutussõlm jms. |
| (32) Nõuded veevarustuse ja kanalisatsioonipaigaldise teabele  1) Esitatakse loeteluna uuringute, eksperdihinnangute, auditite jms aruanded, mis võeti veevarustuse ja kanalisatsioonipaigaldise projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse veeallikas (ühisveevärk, kaev vm), ehitise veevarustuse süsteemide loetelu, arvutuslikud vooluhulgad, garanteeritud rõhk välisveevõrgus, nõuded vee kvaliteedile koos kasutatavast veeallikast tuleneva puhastamise vajaduse ja tehnoloogiaga, ehitise veesisendite arv ning läbimõõt, rõhutõsteseadme vajadus.  3) Esitatakse sooja vee valmistamise moodus.  4) Esitatakse ehitise veevarustuse sisendi asukoht, veemõõdusõlme asukoht ehitises koos veemõõdusõlme ruumi kirjeldusega ja veemõõdusõlme toimimisskeem.  5) Esitatakse kanalisatsioonisüsteemide loetelu (reovesi, tehnoloogiline reovesi, sademevesi, drenaaž) ja nende eelvoolud. Esitatakse ligikaudsed reovee vooluhulgad süsteemide kaupa; esitatakse sademevee arvutusvooluhulk. Tehnoloogilise vee puhul esitatakse reostuse kirjeldus ja reostuskoormus.  6) Esitatakse ehitise kanalisatsioonitorustiku väljaviikude asukohad.  7) Esitatakse kanalisatsioonipumpla vajadus, esmased tehnilised parameetrid ja asukoht. Esitatakse kohtpuhasti vajadus, esmased tehnilised parameetrid ja asukoht.  8) Tuginedes selle paragrahvi lõike 26 kohasele tuleohutuse kontseptsioonile esitatakse veevarustuse ja kanalisatsioonipaigaldise tuleohutuse tagamise detailsem kirjeldus, muu hulgas tuletõkkemeetmed torude läbiminekul tuletõkketarinditest ning torude isolatsioonimaterjalide tuletundlikkus.  9) Esitatakse ühisveevärgi ja ühiskanalisatsiooni valdaja tehnilised liitumistingimused; need esitatakse kas projektlahendi üldteabe koosseisus või vahetult veevarustuse ja kanalisatsioonipaigaldise teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (33) Nõuded gaasipaigaldise teabele  1) Esitatakse loeteluna uuringute, eksperdihinnangute, auditite jms aruanded, mis võeti gaasipaigaldise projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse gaasivarustuse allikas, gaasi liik, gaasivajadus; esitatakse gaasirõhu reguleerimisseadme vajadus ning asukoht.  3) Esitatakse gaasi peasulgeseadme ja gaasiarvesti asukoht ning gaasimõõdusõlme toimimisskeem.  4) Esitatakse ehitisse paigaldatavate gaasiseadmete kasutusala ja põhilahenduse üldkirjeldus.  5) Tuginedes selle paragrahvi lõike 26 kohasele tuleohutuse kontseptsioonile esitatakse gaasipaigaldise tuleohutuse tagamise detailsem kirjeldus, muu hulgas tuletõkkemeetmed torude läbiminekul tuletõkketarinditest ning torude isolatsioonimaterjalide tuletundlikkus.  6) Esitatakse ühiskasutatava gaasivõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult gaasipaigaldise teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (34) Nõuded tugevvoolupaigaldise teabele  1) Esitatakse loeteluna uuringute, eksperdihinnangute, auditite jms aruanded, mis võeti tugevvoolupaigaldise projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse ehitise hinnanguline vajalik tarbitav võimsus, põhitoite elektrivarustuse süsteemide ja nende liitumispunktidega ühenduste kirjeldus, eriotstarbeliste elektrivarustuse süsteemide, nende toiteallikate ja muude põhiseadmete (süsteemid, mida ei saa liigitada tavapärase elektrivarustuse alla: näiteks varutoitegeneraator, katkematu toite allikas, reaktiivenergia kompenseerimise süsteem) kirjeldus, elektrienergia tarbimise mõõtmise süsteemide kirjeldus, peajaotussüsteemide (pea- ja alamjaotuskeskused, peajaotusliinid) kirjeldus, muude tugevvoolusüsteemide (valgustuse, elekterkütte, pistikupesade ja muu sarnase elektrivarustus) kirjeldus.  3) Esitatakse elektrivarustuse põhimõtet kirjeldav skeem.  4) Esitatakse maanduspaigaldise, potentsiaaliühtlustuse, lokaalse taastuvast energiaallikast elektri tootmise süsteemi (päikesepaneel, tuulegeneraator) kirjeldus.  5) Esitatakse akuauto laadimistaristu vajadus ja kavandatud lahenduse üldkirjeldus.  6) Esitatakse elektriseadmete energiatarbimise mõõtmise põhimõtted. Juhul, kui asjakohane õigusakt annab võimalused eranditeks energiakasutuse mõõtmises ning neid erandeid on kasutatud, siis esitatakse vastavad kirjeldused ja põhjendused.  7) Tuginedes selle paragrahvi lõike 26 kohasele tuleohutuse kontseptsioonile esitatakse tugevvoolupaigaldise tuleohutuse tagamise detailsem kirjeldus, muu hulgas tuletõkkemeetmed kaabliteede/kaablite läbiminekul tuletõkketarinditest; esitatakse piksekaitsepaigaldise ja tuleohutuspaigaldiste elektrivarustuse detailsem kirjeldus; esitatakse päikesepaneelide tuleohutuse ja päästetööde ohutuse tagamise põhimõtted.  8) Esitatakse ühiskasutatava elektrivõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult tugevvoolupaigaldise teabe koosseisus. Kui tingimused esitatakse üldteabe koosseisus, siis antakse asjakohane viide. | 2) Katkematu toite allikas ehk UPS (*uninterruptible power supply*) |
| (35) Nõuded nõrkvoolupaigaldise teabele  1) Esitatakse loeteluna uuringute, eksperdihinnangute, auditite jms aruanded, mis võeti nõrkvoolupaigaldise projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse ehitise toimimiseks vajalike sideühenduste teave, sh sõltumatute sideühenduste vajadus, mis võimaldab hinnata võimalust ehitise ühendamiseks ühiskasutatava nõrkvoolu välisvõrguga.  3) Tuginedes selle paragrahvi lõike 26 kohasele tuleohutuse kontseptsioonile esitatakse nõrkvoolupaigaldise tuleohutuse tagamise detailsem kirjeldus, muu hulgas tuletõkkemeetmed kaabliteede/kaablite läbiminekul tuletõkketarinditest; esitatakse automaatse tulekahjusignalisatsioonisüsteemi ja häälteadustussüsteemi detailsem kirjeldus.  4) Tuginedes selle paragrahvi lõike 18 kohasele puudega inimeste erivajadustega arvestamise kontseptsioonile ja asjakohases õigusaktis käsitletud konkreetsetele nõuetele esitatakse kuulmispuudega inimese erivajadust arvestava helivõimendussüsteemi ning erivajadust arvestava tualettruumi ja pesemisruumi häiresignalisatsiooni detailisem kirjeldus: süsteemide ulatus ja tüüp, häireteavituse aktiveerimise koht ruumis ja teavituse sihtkoht jm.  5) Esitatakse ühiskasutatava nõrkvoolu välisvõrgu valdaja tehnilised liitumistingimused; need esitatakse kas projektlahendi üldteabe koosseisus või vahetult nõrkvoolupaigaldise teabe koosseisus. Kui tingimused esitatakse üldteabe koosseisus, siis antakse asjakohane viide. |  |
| (36) Nõuded hooneautomaatikapaigaldise teabele  1) Esitatakse loeteluna uuringute, eksperdihinnangute, auditite jms aruanded, mis võeti hooneautomaatikapaigaldise projekteerimisel aluseks ning tehnilised normdokumendid, standardid ja juhendid, mida järgiti.  2) Esitatakse hooneautomaatikasüsteemi tõhususe klass vastavalt asjakohase tehnilise normdokumendi või standardi klassifikatsioonile.  3) Esitatakse teave ehitise seisundi parameetrite ja tehnosüsteemide monitoorimise ning juhtimise võimaluste kohta, mis on hooneautomaatikasüsteemile projekteeritud ja mis aitavad tagada ehitise energiatõhusa ning säästliku kasutamise. |  |
| (37) Nõuded radooniohutuse teabele  1) Esitatakse loeteluna uuringute, eksperdihinnangute, auditite jms aruanded, mis võeti radooni tõrjumise kavandamisel aluseks ning tehnilised normdokumendid, standardid ja juhendid, mida järgiti.  2) Esitatakse teave ehitisse radooni kogunemise ohu kohta. Esitatakse teave, kas ehitisse imbunud radoon kujutab endast ohtu tulenevalt ehitise kasutusfunktsioonist.  3) Radooni kogunemise ning ehitise kasutusfunktsioonist tuleneva ohu korral esitatakse teave, kuidas takistatakse radooni pääsemist ehitisse, kuidas eemaldatakse ehitisse imbunud radoon ning esitatakse muude radooniohutuse tagamise lahenduste üldkirjeldus. |  |
| (38) Nõuded energiatõhususe teabele  1) Esitatakse teave, kas projekteeritud hoone vastavus energiatõhususe miinimumnõuetele tõendati õigusakti kohasel lihtsustatud tõendamismeetodil või arvutuslikul tõendamismeetodil. Lihtsustatud meetodi puhul esitatakse selle meetodi valiku põhjendus.  2) Kui energiatõhususe miinimumnõuete täitmine ei ole projekteeritud hoone puhul nõutud, siis esitatakse asjakohased selgitused.  3) Esitatakse teave, millised on hoone kasutusotstarbed energiatõhususarvu määramisel. Juhul, kui asjakohane õigusakt ei esita energiatõhususe nõudeid konkreetselt projekteeritud kasutusotstarbega hoonele, siis esitatakse selgitused, millisest kõige sarnasema kasutusotstarbega hoonest lähtuti nõuetele vastavuse hindamisel; esitatakse selgitused, millised arhitektuuri teabe koosseisus esitatud kasutusotstarbed vastavad energiatõhususarvu määramisel kasutatud otstarvetele.  4) Mitme kasutusotstarbega hoone puhul esitatakse teave, millise kasutusotstarbega pinna juurde liideti energiatõhususarvu määramisel need pinnad, mille suurus on väiksem asjakohase õigusaktiga sätestatud piirist, mille puhul on nõutud kasutusotstarbele vastava energiatõhususarvu määramine.  5) Esitatakse teave, kas projekteeritud hoones on ruume, mida käsitletakse vastavalt asjakohasele õigusaktile madala temperatuuriseadega ruumidena ning mida sellest tulenevalt ei võetud energiatõhususe arvutuses arvesse.  6) Kui hoonele ei projekteeritud majandusliku põhjendamatuse või tehnilise teostamatuse tõttu lokaalset taastuvast energiaallikast elektri tootmise süsteemi või selline süsteem projekteeriti osalises mahus, siis esitatakse selgitused, miks lokaalse taastuvast energiaallikast elektri tootmise süsteemi paigaldamine ei ole majanduslikult põhjendatud või tehniliselt teostatav.  7) Esitatakse teave, millised energiatõhusust oluliselt mõjutavad tehnosüsteemid projekteeriti hoonele ja varustati energiaarvestitega. Esitatakse teave, millistele hoone tüüpilise kasutuse alla mitte kuuluvatele tehnosüsteemidele projekteeriti energiakasutuse mõõtmine ning millistele tehnosüsteemidele mõõtmist ette ei nähtud.  8) Esitatakse energiatõhususe arvutuse lähteandmed ja tulemused ning suvise ruumitemperatuuri kontrolli tulemused. | Lõike 38 lähtekohaks on:  ettevõtlus- ja infotehnoloogiaministri määrus nr 63, 11.12.2018, „Hoone energiatõhususe miinimumnõuded1“; redaktsioon 08.07.2023  majandus- ja taristuministri määrus nr 58, 05.06.2015, „Hoone energiatõhususe arvutamise metoodika1“; redaktsioon 08.07.2023  majandus- ja taristuministri määrus nr 36, 30.04.2015, „Nõuded energiamärgise andmisele ja energiamärgisele1“; redaktsioon 08.07.2023  3) Lähtekohaks määrus nr 63, „Hoone energiatõhususe miinimumnõuded“, §1-(4)  4) Määrus nr 63, §1-(6)  5) Määrus nr 58, „Hoone energiatõhususe arvutamise metoodika“, §31-(4)  6) Määrus nr 63, §8-(2)  7) Määrus nr 63, §13-(4)  8) Määrus nr 63, §19-(2); määrus nr 58, §30-(7) |
| (39) Nõuded muinsuskaitse teabele  1) Kinnismälestise ja muinsuskaitsealal asuva ehitise konserveerimise, restaureerimise, ehitamise või teisaldamise korral esitatakse selle paragrahvi lõigetes 7-37 nõutud teabele lisaks muinsuskaitse teave.  2) Selle lõike punktides 2-11 nõutud muinsuskaitse teave moodustab kinnismälestise ja muinsuskaitsealal asuva ehitise konserveerimise, restaureerimise, ehitamise või teisaldamise põhimõtete tervikliku kontseptsiooni, mis viiakse ellu läbi teiste erialaspetsiifiliste projektlahendi osade (maastikuarhitektuur, tehnovõrgud, arhitektuur, sisearhitektuur, kandvad ja jäigastavad tarindid, tehnosüsteemid jne).  3) Esitatakse loeteluna uuringute, eksperdihinnangute, auditite jms aruanded, mis võeti muinsuskaitse kontseptsiooni koostamisel aluseks ning tehnilised normdokumendid, standardid ja juhendid, mida järgiti.  4) Olemasoleva ehitise puhul esitatakse ülevaade kinnismälestisest või ehitisest, selle kultuuriloolisest ning ehitusajaloolisest taustast ja iseärasustest. Esitatakse kavandatud muudatuste, konserveerimise ning restaureerimise üldkirjeldus ja ulatus.  5) Muinsuskaitsealale kavandatud uue ehitise korral esitatakse ülevaade ümbritseva keskkonna kultuuriloolistest ja ehitusajaloolistest iseärasustest, mis seadsid piirangud kavandatud ehitise projektlahendile.  6) Plaanidel, vaadetel, lõigetel näidatakse olemasolevad kultuuriväärtusega tarindid ja detailid koos tähiste ning loeteluga; esitatakse tarindite ning detailide loetelu koos selgituste ja juhistega tarindite seisukorra kontrollimiseks; esitatakse konserveerimise, restaureerimise, teisaldamise, eksponeerimise, asendamise põhimõtted ja juhised.  7) Plaanidel, vaadetel, lõigetel näidatakse lammutatavad ja lisatavad ehitiseosad, likvideeritavate avade ning uute avade suurused ja asukohad, säilitatavad ning asendatavad avatäited, lisatavad ja taastatavad tarindid.  8) Esitatakse olemasoleva ehitise kandvate ja jäigastavate tarindite muutmise/täiendamise ja tehnosüsteemide seadmete, torustike, kaabliteede ehitisse paigutamise kontseptuaalsed põhimõtted (tarindite tüübid, sõlmelahenduste tüübid, torustike ja kaabliteede paigutusviis ehitise tarinditesse jms).  9) Esitatakse olemasoleva ehitise tarindite ehitusfüüsikalise toimivuse saavutamise põhimõtted ja piirangud.  10) Esitatakse muinsuskaitse eritingimuste ja projektlahendi võrdlus.  11) Esitatakse olemasolevate kultuuriloolise ning ehitusajaloolise väärtusega tarindite ja detailide ehitustöö aegse kaitsmise ning ajutise ladustamise põhimõtted.  12) Selle paragrahvi lõigete 7-37 teabe koosseisus esitatakse muinsuskaitse kontseptsioonist lähtuvate erialaspetsiifiliste lahenduste üldkirjeldused (näiteks kandvate ja jäigastavate tarindite ristlõiked, profiilid, liited; tarinditüübid; kanalite, torustike, kaablite paigutusviis jms).  13) Avatäidete ja muinsuskaitse vaatenurgast kõige olulisemate sõlmede arhitektuurilised ning sisearhitektuurilised lahendused esitatakse ehitustöö tegemisele kohases täpsuses. | See lõige koos paragrahvi 4 lõikega 4 asendab tänase määruse 27 „Kinnismälestise ja muinsuskaitsealal asuva ehitise konserveerimise, restaureerimise, ehitamise ja teisaldamise ehitusprojekti koostamise nõuded ja kord“.  13) Punkti lähtekohaks on täna kehtiv kultuuriministri määrus 27, „Kinnismälestise ja muinsuskaitsealal asuva ehitise konserveerimise, restaureerimise, ehitamise ja teisaldamise ehitusprojekti koostamise nõuded ja kord“.  „§4-(3) Avatäidete ja ehitise olulisemate sõlmede kohta esitatakse põhiprojekti koosseisus tööjoonised. Pargi ja kalmistu puhul esitatakse vastavalt vajadusele tehnovõrkude, väikevormide ning -ehitiste ja valgustuse tööjoonised.“  „Lahendused ehitustöö tegemisele kohases täpsuses“ on korrektne vaste argikeelsele sõnale „tööjoonised“. „Tööjoonis“ on ajalooline väljend, sellist mõistet ei ole täna ehitusvaldkonnas defineeritud. „Tööjoonist“ võib interpreteerida kui joonist, mille alusel töömees teeb ehitusplatsil või tehases tööd, kuid samas me ei räägi „tööspetsifikatsioonist“ või „tööseletuskirjast“ või muust sarnasest. Eesti standardi EVS 932:2017 „Ehitusprojekt“ kohases töökorralduses on ehitustöö tegemise aluseks oleva projektdokumentatsiooni nimetuseks „tööprojekt“ ja see sisaldab kõiki erinevat tüüpi projektdokumente – seletuskirju, spetsifikatsioone, jooniseid jm - , mis kõik kirjeldavad projektlahendit ehitustöö tegemisele kohases täpsuses.  „Ehitustöö tegemiseks kohane täpsus“ on määratletud määrusekavandi paragrahvis 4. |
| (40) Nõuded lammutuse teabele  1) Esitatakse ehitise tarindite ja tehnosüsteemide kirjeldus ning ehitise maa-alal paiknevate tehnovõrkude kirjeldus.  2) Esitatakse ehitise suurust iseloomustavad peamised tehnilised andmed.  3) Esitatakse ehitise lammutamise ulatus.  4) Esitatakse ehitist vahetult teenindavate tehnovõrkude ühiskasutatavatest tehnovõrkudest lahti ühendamise kohad ja tehnoloogia.  5) Esitatakse likvideerimisele kuuluvate tehnovõrkude asukoht, lammutamise ulatus ja tehnoloogia.  6) Esitatakse lammutamisele kuuluvate tehnosüsteemide asukoht ja tehnilised parameetrid – materjalid, seadmete mõõtmed ja kaalud, torustike ning kaabliteede ristlõiked.  7) Esitatakse tehnosüsteemide ja nende koostisosade koost lahti võtmise järjekord, tehnoloogia ning säilitatavate komponentide püsivuse tagamise lahendused lammutustöö tegemise ajal ja pärast seda.  8) Esitatakse lammutamisele kuuluvate tarindite asukoht ja tehnilised parameetrid – materjalid, sh betooni ning mördi tugevus, ristlõikemõõtmed, sarruse hulk ja paiknemine.  9) Esitatakse tarindite ja nende koostiosade koost lahti võtmise järjekord, tehnoloogia ning säilitatavate tarindite püsivuse tagamise lahendused lammutustöö tegemise ajal ja pärast seda.  10) Esitatakse lammutusjäätmete lammutuskohalt eemaldamise tehnoloogia erinõuded ja piirangud, sealhulgas vajaduse korral piirangud lammutusjäätmete kuhjamisele ja ehitusmasinate poolt tekitatavale koormusele.  11) Esitatakse ehitise osalise lammutamise korral lammutatavate ja säilitatavate tarindite ning tehnosüsteemide piir ja juhised säilitatava kaitsmiseks ning konserveerimiseks.  12) Esitatakse lammutusjäätmete hinnangulised kogused jäätmeliikide kaupa.  13) Esitatakse teave ohtlikku ainet sisaldavate materjalide, seadmete ja toodete esinemise kohta lammutatavas ehitises, nende liigid, paiknemine, hinnanguline kogus liikide kaupa, juhised nende ohutuks ning liikide kaupa kogumiseks.  14) Esitatakse hinnang, kas ehitis sisaldab ehitusajaloo või muinsuskaitse vaatenurgast väärtuslikke detaile ja ehituselemente, juhised nende kogumiseks ning ladustamiseks.  15) Esitatakse hinnang, kas lammutustöö võib kahjustada naaberehitisi või ehitise osalise lammutamise korral säilitatavaid tarindeid, tehnosüsteeme ja tehnovõrke; kahjustamise ohu korral esitatakse teave, kuidas kahjustusi välditakse ning kaitsmise tehnilised lahendused.  16) Kui lammutus puudutab kinnismälestise osalist lammutamist või muinsuskaitsealal asuva ehitise osalist lammutamist, siis esitatakse muinsuskaitse eritingimuste ja projektlahendi võrdlus.  17) Esitatakse juhised lammutustöö ohutuks tegemiseks.  18) Esitatakse juhised keskkonna kaitsmiseks lammutustöö tegemise ajal, muu hulgas juhised tolmu leviku vältimiseks. |  |
|  |  |
| **§ 4. Nõuded kasutusteatise esitamisel või kasutusloa taotlemisel esitatava ehitise projekti teabele** |  |
| (1) Koos kasutusteatisega või kasutusloa taotlusega esitatakse ehitise projekt, mille alusel tehti ehitustöö. Ehitustöö tegemise aluseks on ehitise valmis projektlahendit kirjeldav lõplik projekt. | **Ehitusseadustik**  § 13. Ehitusprojektile esitatavad nõuded  (2) Ehitusprojekti kohaselt peab olema võimalik ehitada, ehitise ja ehitamise nõuetele vastavust kontrollida ning asjakohasel juhul ka ehitist kasutada ja korras hoida.  § 52. Kasutusloa taotlus  (3) Koos kasutusloa taotlusega esitatakse ehitusprojekt, mille järgi ehitis ehitati.  Projektdokumentatsioon nimetusega „Kasutusloa taotlemisel esitatav ehitise projekt“ = ehitise lõplik projekt = see projektdokumentat-sioon, mille alusel töömees ehitist ehitab.  Teisisõnu: ehitustööd tehakse „kasutusloa taotlemisel esitatava projekti“ alusel. Lõige tähendab – võttes arvesse Eestis täna kasutusel olevaid projekteerimistöö etappide nimetusi - , et esitada tuleb tööprojekt (nii nagu tänagi). |
| (2) Ehitise projektlahend loetakse valmis olevaks, kui:  1) projektlahend on detailselt välja töötatud;  2) projektlahendi vastavus nõuetele on lõplikult kontrollitud, sealhulgas vastavalt ehitusseadustikus sätestatule;  3) projektlahendi erialaspetsiifilised osad on omavahel kooskõlas kuni detailideni. | **Ehitusseadustik, § 14. Ehitusprojekti koostamine ja projekti kontrollimine**  (3) Enne ehitamise alustamist peab ehitamise aluseks oleva ehitusprojekti nõuetele vastavust kontrollima ehitusprojekti koostajast sõltumatu pädev isik, kes teeb ekspertiisi, kui:  1) kavandatav ehitis on ehitustehniliselt keerukas või muul põhjusel suurema ohupotentsiaaliga või  2) ehitusjärelevalvet tegeval asutusel on põhjendatud kahtlus ehitusprojekti nõuetele vastavuses, näiteks kui ehitusprojekti ei ole koostanud kvalifikatsiooninõuetele vastav isik. |
| (3) Ehitise projekt loetakse lõplikuks, kui projekt sisaldab projektlahendi kohta teavet sellisel hulgal ja sellise detailsusega, et:  1) võimalik on saada täielik ülevaade projektlahendi välja töötamise aluseks olnud alusandmetest ning tehnilistest normdokumentidest, standarditest ja juhenditest, mida projektlahendi välja töötamisel järgiti;  2) võimalik on kontrollida projektlahendi vastavust kõikidele kehtestatud nõuetele;  3) projekti koosseisu kuuluvad projekti erialaspetsiifilised jaotised ja üksikud projektdokumendid on omavahel kooskõlas;  4) pärast ehitustöö korraldamise kava koostamist, ehitustöö tehnoloogia kavandamist ja ehitustöö tegemiseks vajalike abitarindite projekteerimist oskavad kvalifitseeritud oskustöölised pädeva ehitustegevuse juhi juhendamisel ehitada ehitise valmis nii, et kõik ehitisele esitatavad nõuded on täidetud;  5) võimalik on täita omanikujärelevalve ülesandeid, mis on seotud ehitise projektiga. | Punkt 4 annab võimaluse ehitada lihtsamat ehitist ka „kõhnema“ valmis projekti alusel (eramaja *versus* mastaapne ühiskondlik hoone). |
| (4) Lisanõuded kinnismälestise ja muinsuskaitsealal asuva ehitise konserveerimise, restaureerimise, ehitamise või teisaldamise projekti teabele:  1) Esitatakse juhised olemasolevate tarindite ja detailide olukorra kontrollimiseks ning välja selgitamiseks vahetult enne ehitustöö alustamist ja ehitustöö käigus.  2) Esitatakse olemasolevate tarindite ja detailide konserveerimise, restaureerimise, täiendamise või asendamise detailsed lahendused koos spetsiifilise teabega (näiteks müüriseotised, puittarindite seotised, liited ja külgnemised jms); asjakohasel juhul esitatakse erinõuded ehitustehnoloogiale ja erijuhised ehitustöö tegemiseks.  3) Esitatakse detailsed erijuhised olemasolevate kultuuriloolise ning ehitusajaloolise väärtusega tarindite ja detailide ehitustöö aegseks kaitsmiseks ning ajutiseks ladustamiseks. | See lõige koos määrusekavandi paragrahvi 3 lõikega 39 asendab tänase määruse 27 „Kinnismälestise ja muinsuskaitsealal asuva ehitise konserveerimise, restaureerimise, ehitamise ja teisaldamise ehitusprojekti koostamise nõuded ja kord“. |
| (5) Kasutusteatise esitamisel või kasutusloa taotlemisel esitatavasse ehitise projekti kaasatakse muu hulgas kogu teave, mis esitati ehitusteatise esitamisel või ehitusloa taotlemisel esitatud projektis. |  |
| (6) Vahetult ehitise kaitstuse tagamiseks kavandatud tarindeid ja paigaldisi käsitlevat teavet koos kasutusteatisega või kasutusloa taotlusega esitava ehitise projekti koosseisu ei kaasata. |  |
| (7) Nõuded kasutusteatise esitamisel või kasutusloa taotlemisel esitatava projekti teabele on täidetud, kui ehitustöö tegemise aluseks oleva projekti koostamisel on järgitud ehitusseadustikus ning selles määruses sätestatud nõudeid ning projekt sisaldab valmis projektlahendit kirjeldavat teavet hea tava kohaselt. | Hea tava kohase valmis projekti teabe määratleb täna Eesti standard EVS 932:2017 „Ehitusprojekt“ (valmis projekt on „tööprojekt“). |
|  |  |
| **§ 5. Nõuded ehitise projekti vormistusele** |  |
| (1) Ehitise projekt koostatakse selliselt, et selles sisalduv teave on loetav, vastuoludeta ning asjatundlikkuse põhimõttest tulenevalt arusaadav ja mõistetav. | „Ehitise projekt“ tähendab „projektdokumentatsioon“. |
| (2) Ehitise projekti koostajad määravad ehitise projekti koosseisu ja jagavad dokumentatsiooni erialaspetsiifilisteks jaotisteks lähtuvalt projekteeritud ehitise eripärast ning projektlahendi erialaspetsiifiliste osade (maastikuarhitektuur, erinevad tehnovõrgud, arhitektuur, kandvad ja jäigastavad tarindid, erinevad tehnosüsteemid, tuleohutus, akustika, muinsuskaitse jm) projekteerijatest. Tulenevalt ehitusprojekti komplekssusest võib ehitise projekt koosneda ühest erialaspetsiifilisest jaotisest või mitmetest jaotistest. | Oluline on kasutada mitmust – „ehitise projekti koostajad“. Ainsuse (st „ehitise projekti koostaja“) kasutamine oleks eksitav kuna tänaste ehitiste keerukuse, projekteerijate spetsialiseerumise ja kvalifikatsiooninõuete olukorras on harvaesinevaks erandiks, kui projekt koosneb ainult ühest erialaspetsiifilisest jaotisest, mille on koostanud üks projekteerija.  Projektlahend jaguneb **erialaspetsiiflisteks osadeks**; projektlahendi osad projekteeritakse;  Ehitise projekt kui dokumentatsioon jaguneb **erialaspetsiifilisteks jaotisteks**; projekti jaotised koostatakse. |
| (3) Ehitise projekti koostajate otsusel võib ehitise projekti erialaspetsiifilisi jaotisi ning üksikuid projektdokumente ühildada või jagada vastavalt projekteeritud ehitisele, projektlahendi erialaspetsiifiliste osade koostajatele, teabe hulgale ja kokkusobivusele, eeldusel, et see ei raskenda projekti loetavust ning mõistetavust, teabe asukoht projektis ja konkreetse teabe eest vastutav pädev isik on arusaadavad. Projekti igale ühildatud või jagatud jaotisele kehtivad nõuded selliselt nagu eraldiseisvalt vormistatud jaotistele, sealhulgas nõuded allkirjastamisele. |  |
| (4) Ehitise projekt koosneb:  1) projektlahendit kirjeldavatest tekstilistest projektdokumentidest (seletuskirjad, tabelid), graafilistest projektdokumentidest (joonised, illustratsioonid, skeemid, graafikud) ja muul viisil projektlahendit kirjeldavat teavet esitavatest projektdokumentidest;  2) ehitise projekti koosseisus nõutud muud teavet esitavatest dokumentidest. | 1) „... ja muul viisil projektlahendit kirjeldavat teavet esitavatest projektdokumentidest“ jätab võimaluse näiteks infomudelil areneda projektdokumendi tüübiks, mida saab esitada ehitusloa taotlemisel ja kasutusloa taotlemisel. Seda, kas infomudel sobiks juba täna projektdokumendiks, mille alusel taotleda ehitusluba, peavad asjahuvilised hindama §3 kirja pandud teabenõuete alusel (st mida nõutud teabest on võimalik ja efektiivne esitada ning hinnata infomudeli abil).  2) Mainitud dokumentideks võivad olla näiteks ühiskasutatavate tehnovõrkude valdajate tehnilised liitumistingimused. Definitsiooni (§1−(2) ja §1-(3)) kohaselt ei väljenda need projekteerija loodud projektlahendit ega ole seega ka projektdokumendid. |
| (5) Ehitise projekti koostajad valivad projektdokumentide tüübid ehitise projekti teabe esitamiseks lähtudes esitatavast teabest, eesmärgist viia teave ehitise projekti kasutajateni arusaadaval kujul ning heast tavast. | Teabe esitamise vahendid valitakse vastavalt esitatavale/nõutud teabele. Ehitusloa taotlemisel nõutud teave on kirjas §3. Vastavalt selles paragrahvis kirjas olevatele teabenõuetele peab projekteerija otsustama, milline info edastamise vahend on sellise teabe edastamiseks sobilik ja efektiivne. |
| (6) Ehitise projekti koosseisu kuuluvad projekti erialaspetsiifilised jaotised ja üksikud projektdokumendid täiendavad üksteist, moodustavad terviku ning on sisult omavahel kooskõlas. |  |
| (7) Ehitise rekonstrueerimise korral võib paragrahvi 3 lõikes 40 nõutud teave olla esitatud eraldi projektina (ehitise osa lammutamise projektina) või ehitise rekonstrueerimist käsitleva projekti koosseisus, vastavalt projekti ülesehitusele kas eraldi jaotisena või jagatuna projekti erialaspetsiifiliste jaotiste vahel. |  |
| (8) Ehitise projektis esitatakse ehitise projektlahendi ja -dokumentatsiooni valmidust ning eesmärki määratlev staatus:  1) „ehitusteatise esitamiseks“ või “ehitusloa taotlemiseks“, kui projekt sisaldab teavet vaid määral, mis on nõutud ehitusteatise esitamisel või ehitusloa taotlemisel (lühendina tähis „EHL“);  2) “ehitustöö tegemiseks“, kui projekt sisaldab teavet määral, mis on nõutud kasutusteatise esitamisel või kasutusloa taotlemisel (lühendina tähis „EHT“);  3) kui projekt sisaldab rohkem ja detailsemat teavet, kui punktis 1 määratletud, kuid vähem, kui punktis 2 piiritletud, siis määrab projekti staatuse peaprojekteerija ehk projekteerimise juht ning esitab asjakohased selgitused projekti üldteabe koosseisus. | 3) Näiteks „ehitustöö pakkumuse koostamiseks“ |
| (9) Ehitise või selle osa lammutamise puhul märgitakse projektlahendi ja projektdokumentide valmidust ning eesmärki määratlevaks staatuseks „ehitustöö tegemiseks“. |  |
| (10) Kõik projektdokumendid varustatakse rekvisiitidega, mis seovad ehitise projekti erialaspetsiifilised jaotised ja üksikud projektdokumendid terviklikuks ehitise projektiks, võimaldavad projektdokumendile konkreetselt viidata ning viite abil projektdokumendi üles leida; annavad info, kes ja millal on projektdokumendi koostanud, milline on projektdokumendi staatus ning kes vastutab projektdokumendi sisu eest. |  |
| (11) Ehitise projekt sisaldab projekti kui terviku tiitellehte, millel esitatakse:  1) ehitise projekti nimi, mis on läbi projekti kõikide jaotiste ning projektdokumentide üks ja sama;  2) ehitise projekti tähis, mis on läbi projekti kõikide jaotiste ning projektdokumentide üks ja sama;  3) projekteeritud ehitise aadress, mis on läbi projekti kõikide jaotiste ning projektdokumentide üks ja sama;  4) asjakohasel juhul kinnismälestise või muinsuskaitseala nimi ja kultuurimälestise korral selle number riiklikus registris;  5) peaprojekteerija ehk projekteerimise juhi kui juriidilise isiku nimi, registrikood, aadress, kontaktandmed, projektlahendi projekteerimise ja projekti koostamise tööd juhtinud pädeva füüsilise isiku nimi; kui ehitise projekt koosneb ainult ühest erialaspetsiifilisest projekti jaotisest, on peaprojekteerijaks selle jaotise koostaja;  6) projekti staatus;  7) projekti esmase välja andmise kuupäev;  8) kui ehitise projektis (koos ehitisteatisega/ehitusloa taotlemisel esitatavas projektis, koos kasutusteatisega/kasutusloa taotlemisel esitatavas projektis) on tehtud muudatusi, siis projekti kui terviku muudatuse tähis ja projekti muudatuse välja andmise kuupäev. | Paragrahv 5 ütleb (kaudselt), et projektlahendi projekteerimisel ja ehitise projekti koostamisel peab olema juht. Seda, kes on projekteerimise juht määrus sätestama ei pea, see on eraõiguslik töökorralduse küsimus, riigil ei ole alust töökorraldust ette kirjutada. Projekteerimise juhi olemasolu tagamine on projekteerimise tellija ülesanne – tellides vastava teenuse vajalikku kvalifikatsiooni omavalt isikult (väiksema ja lihtsama ehitise – näiteks eramu - puhul suudab juhtimise teenust pakkuda lisateenusena ka mõni projekteerimismeeskonda kuuluvatest projekteerijatest, näiteks arhitekt vm) või täites projekteerimise juhi ülesandeid ise, kui projekteerimise tellijal on vajalik kompetentsus. |
| (12) Kui ehitise projekt on jagatud erialaspetsiifilisteks jaotisteks, siis sisaldab projekt jaotiste nimekirja, milles esitatakse:  1) projekti jaotiste tähised;  2) projekti jaotiste nimed;  3) elektroonilise esitamise korral projekti jaotiste elektrooniliste konteinerite failinimed;  4) projektlahendi erialaspetsiifilised osad projekteerinud ja projekti vastavad erialaspetsiifilised jaotised koostanud ettevõtjate nimed koos projektlahendi osad projekteerinud või projekteerimist kontrollinud ning selle eest vastutavate pädevate isikute nimedega. |  |
| (13) Ehitise projekti iga erialaspetsiifiline jaotis sisaldab projekti jaotise tiitellehte, millel esitatakse:  1) ehitise projekti nimi, mis on läbi projekti kõikide jaotiste ning projektdokumentide üks ja sama;  2) ehitise projekti tähis, mis on läbi projekti kõikide jaotiste ning projektdokumentide üks ja sama;  3) projekti jaotise nimi;  4) projektlahendi erialaspetsiifilise osa ja ehitise projekti vastava jaotise koostanud ettevõtja töö tähis;  5) projekteeritud ehitise aadress, mis on läbi projekti kõikide jaotiste ning projektdokumentide üks ja sama;  6) asjakohasel juhul kinnismälestise või muinsuskaitseala nimetus ja kultuurimälestise korral selle number riiklikus registris;  7) projektlahendi erialaspetsiifilise osa projekteerinud ettevõtja nimi, registrikood, aadress, kontaktandmed, teatamiskohustuse korral majandustegevusteate number;  8) projektlahendi erialaspetsiifilise osa projekteerinud või projekteerimist kontrollinud ja selle eest vastutava pädeva isiku nimi, kvalifikatsiooni tõendamise nõude korral koos kutse nimetusega ning kutse- või pädevustunnistuse numbriga;  9) peaprojekteerija ehk projekteerimise juhi kui juriidilise isiku nimi ning kontaktandmed; projektlahendi projekteerimise ja projekti koostamise tööd juhtinud pädeva füüsilise isiku nimi; kui ehitise projekt koosneb ainult ühest erialaspetsiifilisest projekti jaotisest, on peaprojekteerijaks selle jaotise koostaja;  10) ehitise projekti jaotise staatus;  11) ehitise projekti jaotise esmase välja andmise kuupäev;  12) kui ehitise projekti jaotises (koos ehitisteatisega/ehitusloa taotlemisel esitatavas dokumentatsioonis, koos kasutusteatisega/kasutusloa taotlemisel esitatavas dokumentatsioonis) on tehtud muudatusi, siis projekti jaotise kui terviku muudatuse tähis ja projekti jaotise muudatuse välja andmise kuupäev;  13) kui ehitise projekt koosneb ainult ühest erialaspetsiifilisest projekti jaotisest, on selle lõike kohane projekti jaotise tiitelleht ühtlasi ka projekti tiitelleheks. |  |
| (14) Ehitise projekti iga erialaspetsiifiline jaotis sisaldab selle jaotise koosseisu kuuluvate projektdokumentide nimekirja, milles esitatakse:  1) projekti jaotise koosseisu kuuluvate kõikide projektdokumentide nimetused;  2) projekti jaotise koosseisu kuuluvate kõikide projektdokumentide tähised;  3) elektroonilise esitamise korral projekti jaotise koosseisu kuuluvate kõikide projektdokumentide failinimed;  4) iga projektdokumendi esmase välja andmise kuupäev;  5) kui projektdokumendis on tehtud muudatusi (koos ehitisteatisega/ehitusloa taotlemisel esitatavas dokumendis, koos kasutusteatisega/kasutusloa taotlemisel esitatavas dokumendis), siis projektdokumendi muudatuse tähis ja muudetud projektdokumendi välja andmise kuupäev;  6) projektdokumentide järjekorranumbrid projektdokumentide nimekirjas. |  |
| (15) Ehitise projekti koosseisu kuuluv iga projektdokument, sealhulgas iga leht seletuskirjas, joonis, skeem, tabel, graafik, illustratsioon ja muu selline varustatakse järgmiste andmetega:  1) ehitise projekti nimi, mis on läbi projekti kõikide jaotiste ning projektdokumentide üks ja sama;  2) ehitise projekti tähis, mis on läbi projekti kõikide jaotiste ning projektdokumentide üks ja sama;  3) ehitise projekti erialaspetsiifilise jaotise nimi;  4) projektlahendi erialaspetsiifilise osa ja ehitise projekti vastava jaotise koostanud ettevõtja töö tähis;  5) projekteeritud ehitise aadress, mis on läbi projekti kõikide jaotiste ning projektdokumentide üks ja sama;  6) projektdokumendi nimetus;  7) projektdokumendi tähis, mis on sama, mis lõike 16 kohaselt faili nimes esitatav tähis;  8) projektdokumendi koostanud ettevõtja nimi ja registrikood;  9) projektdokumendi koostanud füüsilise isiku nimi;  10) projektlahendi projekteerinud või projekteerimist kontrollinud ja selle eest vastutava pädeva isiku nimi;  11) projektdokumendi staatus;  12) esmase välja andmise kuupäev;  13) kui projektdokumendis on tehtud muudatusi (koos ehitisteatisega/ehitusloa taotlemisel esitatavas dokumendis, koos kasutusteatisega/kasutusloa taotlemisel esitatavas dokumendis), siis projektdokumendi muudatuse tähis ja muudetud projektdokumendi välja andmise kuupäev;  14) lehekülje number juhul, kui projektdokument koosneb rohkem kui ühest lehest; esmalt märgitakse konkreetse lehekülje number ja seejärel lehekülgede arv kogu projektdokumendis. |  |
| (16) Ehitise projekti erialaspetsiifilised jaotised ja nende koosseisu kuuluvad projektdokumendid tähistatakse järgmiste tähistega: üldteave AA, maastikuarhitektuur MA, teed ja teerajatised, liiklus, vertikaalplaneering TL, maa-ala valgustus VAV, elektrivarustuse välisvõrk ETV, nõrkvoolu välisvõrk ENV, gaasivarustuse välisvõrk GVV, veevarustuse ja kanalisatsiooni välisvõrk VKV, soojusvarustuse välisvõrk SVV, külmavarustuse välisvõrk KVV, tehnovõrkude koondteave TVK, soojusallikas ja külmaallikas SK, välisruumi eritehnoloogiline paigaldis TEV, puudega inimeste erivajadustega arvestamise teave INV, arhitektuur AR, sisearhitektuur SA, akustika AK, valgustus VA, keskkonnagraafika ja viidad KK, sulused ja lukustus SL, kandvad ja jäigastavad tarindid K, tuleohutus TO, ehitisesisene tuletõrjeveevärk TV, mehaaniline suitsutõrjepaigaldis MST, automaatne tulekustutussüsteem ATK, tuleohutussüsteemide automaatikapaigaldis EAT, sisekliima tagamise süsteemid KVJ, veevarustuse ja kanalisatsioonipaigaldis VK, gaasipaigaldis GV, tugevvoolupaigaldis ET, nõrkvoolupaigaldis EN, hooneautomaatikapaigaldis EAH, radooniohutus RO, energiatõhusus NG, muinsuskaitse MK, lammutus LA, eritehnoloogiapaigaldis TE. Kui projekti koosseisu kuulub mitu sama eriala käsitlevat jaotist, siis lisatakse tähekombinatsioonile number. | Mitmed täna praktiseeritavad tähised vajava korrigeerimist kuna 2016. aastal välja antud juhend „Ehitusprojekti dokumentide digitaalse vormistamise nõuded ehitusloa elektroonilisel taotlemisel“ ja 2022. aasta juhend „Ehitusprojekti failide vormistamise juhend“ on levitanud vigaseid arusaamasid. Näiteid:   * EL „elektrienergia tugevvool (sh välisvalgustus)“; elektripaigaldis jaguneb kolmeks: tugevvoolupaigaldis, nõrkvoolupaigaldis ja automaatikapaigaldised (sellest ka ET, EN, EAH/EAT); lisaks on eelpool nimetatud juhendites valgustus vaikimise liidetud tugevvoolupaigaldisega – see ei ole korrektne, elektripaigaldis üksnes käitab ja juhib valgustust; gaasilatern ja õlilamp on samuti valgustid, kuid nendel ei ole elektripaigaldisega vähimatki seost; * ENG „gaaskustutussüsteemid“; EN on nõrkvoolupaigaldise tähis ja „ENG“ tekitab mulje, et gaaskustustussüsteem oleks justkui nõrkvoolusüsteem; nii ei ole – gaaskustustussüsteem on tuleohutuspaigaldis; * KVS „suitsuärastus“; KV on kütte- ja ventilatsioonipaigaldise tähis, kütte-, jahutus- ja ventilatsioonipaigaldist koos nimetatakse sisekliima tagamise süsteemideks; „KVS“ jätab mulje, et suitsutõrjepaigaldis (mille hulka kuulub ka suitsueemaldus) kuulub sisekliima tagamise süsteemide hulka; nii see ei ole – suitsutõrjepaigaldis on tuleohutuspaigaldis.   Koos määruse 97 uuendamisega on vajalik korrigeerida ka ehitisregistri failinimede juhendit.  Määrusekavandi kohaselt algavad kõikide elektripaigaldiste jaotiste tähised E-ga: ETV, ENV, ET, EN, EAH, EAT. Selle tõttu on energiatõhususe uueks tähiseks NG, kandvate ja jäigastavate tarindite tähiseks aga klassikaline K.  Standardiseeritud tähiste välja pakkumine on sügavalt subjektiivne ning kardetavasti palju emotsioone kaasa toov ettevõtmine. |
| (17) Ehitise projekti elektroonilisel esitamisel:  1) esitatakse iga projektdokument ning ehitise projekti koosseisu kuuluv muu dokument eraldi failina;  2) esitatakse failinimes vähemalt ehitise projekti tähis, projektdokumendi staatuse tähis, ehitise projekti erialaspetsiifilise jaotise tähis koos projektdokumendi liigi (tekstidokument – näiteks seletuskiri, loetelu vms; asendiplaanijoonis, ehitise plaanijoonis, ehitise lõikejoonis, spetsifikatsioon jms) tähisega ja projektdokumendi järjekorranumbriga sama liiki projektdokumentide hulgas, projektdokumendi versiooni/muudatuse tähis ja projektdokumendi kehtiva versiooni välja andmise kuupäev.  3) detailsed juhised failinime moodustamiseks esitatakse ehitisregistri veebilehel avaldatud juhendis. | 1) „Iga dokument“ tähendab: tiitelleht, projektdokumentide nimekiri, iga seletuskiri, iga tabel, iga skeem, iga graafik, iga joonis, iga spetsifikatsioon, iga loend jm  2) Näide:  “K12\_EHL\_AR-5-2\_v02\_2023-06-30.pdf“  „K12“ - ehitise projekti tähis  „EHL“ - projektdokumendi staatuse tähis (EHL - ehitusloa taotlemiseks)  „AR-5-2“ - ehitise projekti erialaspetsiifilise jaotise tähis (AR) koos projektdokumendi liigi tähisega (5 – ehitise plaanijoonis) ja projektdokumendi järjekorranumbriga sama liiki projektdokumentide hulgas (2 – ehitise teine plaanijoonis)  „v02“ versiooni/muudatuse tähis (v02 - esimene muudatus pärast esmaversiooni välja andmist)  „AAAA-KK-PP“ – kuupäev; formaadis aasta-kuu-päev, et arvuti järjestaks kuupäevade alusel  3) Failinimede moodustamise kogu reeglistikku ei ole arukas esitada määruses. Määrusesse sobivad põhireeglid ja detailsed juhised peavad jääma eraldi juhendisse. |
| (18) Kui ehitise projektis kirjeldatakse lisaks konkreetse ehitusprojekti projektlahendile perspektiivset projektlahendit (ehitise laiendus, juurdeehitus, naaber maa-ala haljastus või kate vms), siis esitatakse seletuskirjas selgitus, mis kuulub projekteeritud projektlahendi koosseisu ja mis ei kuulu ning tekstilistes ja graafilistes projektdokumentides kasutatakse vastavalt sõnu/markeeringut „projekteeritud“ ja „perspektiivne“. |  |
| (19) Projektdokumentides kasutatavate tekstide ja tähiste kirja suurus on selline ning joonejämedused sellised, et projektdokument on loetav nii elektrooniliste vahenditega kui ka trükituna paberile ning projektdokumendi graafiline vormistus järgib head tava. |  |
| (20) Joonised ja skeemid varustatakse kirjanurga ning raamjoonega. Joonte ja tekstide puhul kasutatakse tumedaid värvitoone, mis on kontrastsed ning hästi eristatavad nii valgel paberil kui ka heleda taustaga ekraanil. | Raamjoon on üks joonise rekvisiitidest ja see on vajalik veendumaks, et joonise vaataja näeb joonise kogu sisu (ehk kõike seda, mida projekteerija soovis joonisel näidata). |
| (21) Ehitise projektis esitatavad viited projekti koosseisu vahetult mitte kuuluvatele tehnilistele normdokumentidele, standarditele, juhenditele, tehnilisi või muid tingimusi sisaldavatele dokumentidele, uuringuaruannetele, audititele, eksperdihinnangutele jms võimaldavad viidatud dokumendi üheselt tuvastada. Viide sisaldab pealkirja, koostaja või väljaandja nime, töö või dokumendi tähist ja aastaarvu või kuupäeva. |  |
| (22) Ehitise projektis esitatavad viited projekti koosseisu vahetult kuuluvatele projekti erialaspetsiifilistele jaotistele ja projektdokumentidele võimaldavad viidatud jaotise ja projektdokumendi üheselt tuvastada. Viide sisaldab projekti jaotise numbrit ja nimetust ning projektdokumendi tähist. |  |
| (23) Ehitusteatise esitamisel või ehitusloa taotlemisel esitatava projekti joonistel kirjeldatakse ehitise geomeetriat mõõtmetega, kõrgusmärkidega ja/või koordinaatidega määral, mis võimaldab saada projekteeritud ehitise paiknemisest ja geomeetriast üheselt mõistetava ülevaate. |  |
| (24) Kasutusteatise esitamisel või kasutusloa taotlemisel esitatava projekti joonistel kirjeldatakse ehitise geomeetriat mõõtmetega, kõrgusmärkidega ja/või koordinaatidega nii, et joonist on võimalik kasutada vahetult nii ehitustöö tegemiseks kui ka ehitise projektiga seotud omanikujärelevalve ülesannete täitmiseks. | See tähendab, et ehitis tervikuna ja selle elementide täpsed asukohad on määratletud mõõtjoontega, kõrgusmärkidega ja/või koordinaatidega.  Ehitustööd tehakse „kasutusloa taotlemisel esitatava projekti“ alusel. |
| (25) Ehitise või selle osa lammutamise projekti joonistel kirjeldatakse ehitise geomeetriat punkti 24 nõude kohaselt. |  |
| (26) Asendiplaanid (välisruumi üldlahendust kirjeldav maastikuarhitektuuri asendiplaan, tehnovõrkude koondplaan, teede ja liikluse asendiplaan, vertikaalplaneeringu joonis, üksikute tehnovõrkude asendiplaanid vms) esitatakse ajakohasel maa-ala topograafilisel plaanil, koos projektlahendi kirjeldamiseks kasutatud tingmärkide selgitustega. Ehitise projekti koostajate otsuse alusel võivad kõikidel asendiplaanidel kasutatud tingmärkide selgitused olla esitatud ühel koondjoonisel, sellisel juhul esitatakse igal üksikul asendiplaanil viide koondjoonisele. | „Koos projektlahendi kirjeldamiseks kasutatud tingmärkide selgitustega“ tähendab, et topograafilise plaani tingmärke ei ole vaja esitada.  „Ajakohane“ tähendab, et topograafiline alusplaan väljendab tegelikku situatsiooni looduses. Kui näiteks viis aastat vana alusplaan väljendab täna jätkuvalt tegelikku situatsiooni, siis on alusplaan sobiv. |
| (27) Kui projektdokumendis on pärast esmast välja andmist (koos ehitisteatisega/ehitusloa taotlemisel esitatavas dokumendis, koos kasutusteatisega/kasutusloa taotlemisel esitatavas dokumendis) tehtud muudatusi, siis tähistatakse muudatused nii, et need on tuvastavad ning esitatakse projektdokumendis ülevaatlik tabel muudatuse tähise, lühikirjelduse, muudatuse tegija nime ja muudatuse tegemise kuupäevaga. | See kehtib samat moodi kõikide projektdokumentide puhul - joonised, spetsifikatsioonid, seletuskirjad ja muu. |
|  |  |
| **§ 6.** **Nõuded ehitusteatise esitamisel või ehitusloa taotlemisel esitatud projektlahendi muudatuse ja projekti** **vea või ebatäpsuse paranduse tegemisele** |  |
| (1) Seda paragrahvi kohaldatakse üksnes ehitusteatise esitamisel või ehitusloa taotlemisel esitatud projektlahendi sellisele muudatusele ja projekti sellise vea või ebatäpsuse parandusele, mille puhul muudatuse või paranduse ulatusest, iseloomust või mahust tulenevalt ei pea esitama uut ehitusteatist või taotlema uut ehitusluba. | **Ehitusseadustik, § 46.** **Ehitusloa kehtetuks tunnistamine**  (1) Pädev asutus tunnistab ehitusloa kehtetuks, kui:  1) ehitusloa taotlemise aluseks olnud ehitusprojekti muudetakse selliselt, et ehitise olulised tingimused muutuvad oluliselt, näiteks ehitise tuleohutus, energiatõhusus, kasutamise otstarve, mõjuvad koormused või ehitusloas märgitud muud olulised tehnilised näitajad;  2) ehitusloa taotlemisel on esitatud teadvalt valeandmeid, mis mõjutasid oluliselt ehitusloa andmise otsustamist. |
| (2) Muudatuse või paranduse sisuks on ehitusteatise esitamisel või ehitusloa taotlemisel esitatud tehnilise lahenduse või selle mõne osa muudatus või projekti kui dokumentatsiooni vea või ebatäpsuse parandus, mis vastab selle paragrahvi lõike 1 tingimusele. |  |
| (3) Muudatust või parandust kirjeldavale teabele rakenduvad paragrahvi 2 üldnõuded. |  |
| (4) Projektlahendi muudatust kirjeldav teave ja/või ehitise projekti kui dokumentatsiooni vea või ebatäpsuse parandus esitatakse kasutusteatise esitamisel või kasutusloa taotlemisel esitatavas projektis. |  |
| (5) Kasutusteatise esitamisel või kasutusloa taotlemisel esitatava projekti koosseisus esitatakse eraldi seletuskiri, milles esitatakse projektlahendi muudatuse põhjused, uue lahendi põhjendused ja selgitused ning muudatusega kaasnenud mõjud. Seletuskiri võib olla esitatud eraldi ehitise projekti erialaspetsiifiliste jaotiste kaupa. |  |
| (6) Ehitusteatise esitamisel või ehitusloa taotlemisel esitatud projektlahendi muudatust kirjeldavad projektdokumendid tähistatakse märksõnaga „projektlahendi muudatus“ ning need esitatakse kasutusteatise esitamisel või kasutusloa taotlemisel esitatava projekti vastava erialaspetsiifilise jaotise koosseisus. | Argikeene „muudatusprojekt“ on vigane keelekasutus. Projekteerimise objektideks on ehitised ja ehitamise objektideks on ehitised, mitte „muudatused“. Majandus- ja taristuministri määruses nr 51, 02.06.2015, „Ehitise kasutamise otstarvete loetelu“ ei ole ehitist nimetusega „muudatus“.  Kui ehitise projektlahendit muudetakse, siis on tegemist projektlahendi muudatusega ja ehitise projekti muudatusega. |
|  |  |
| **§ 7. Nõuded ehitise projekti allkirjastamisele** |  |
| (1) Ehitise projekt allkirjastatakse tõendamaks, et projektlahendi on projekteerinud või projekteerimist on kontrollinud ning selle eest vastutab pädev isik ja ehitise projekt on valmis kasutamiseks eesmärgil, milleks projekt on ette nähtud. |  |
| (2) Elektroonilise esitamise korral allkirjastab ehitise projekti:  1) peaprojekteerija ehk projekteerimise juht ehitise projekti elektroonilise konteineri, mis sisaldab ehitise projekti erialaspetsiifiliste jaotiste elektroonilisi konteinereid;  2) ehitise projektlahendi erialaspetsiifilise osa projekteerinud või projekteerimist kontrollinud ja selle eest vastutav pädev isik projekti erialaspetsiifilise jaotise elektroonilise konteineri. |  |
| (3) Paberil esitamise korral allkirjastab ehitise projekti:  1) peaprojekteerija ehk projekteerimise juht ehitise projekti tiitellehe;  2) ehitise projektlahendi erialaspetsiifilise osa projekteerinud või projekteerimist kontrollinud ja selle eest vastutav pädev isik projekti erialaspetsiifilise jaotise tiitellehe;  3) ehitise projektlahendi erialaspetsiifilise osa projekteerinud või projekteerimist kontrollinud ja selle eest vastutav pädev isik iga projektdokumendi, mis kuulub projekti erialaspetsiifilise jaotise koosseisu; mitmel lehel vormistatud seletuskirja korral allkirjastatakse seletuskirja esileht. |  |
| (3) Kui ehitise projekti või üksiku projektdokumendi on koostanud mitu ettevõtjat, kuid projekt ei ole jagatud koostaja põhisteks erialaspetsiifilisteks jaotisteks, siis esitatakse projektis teave, kes ja millise projektdokumendi või projektdokumendi osa koostas ning projekti allkirjastavad kõikide ettevõtjate pädevad isikud. |  |
|  |  |
| **§ 8. Nõuded ehitise projekti esitamisele** |  |
| (1) Ehitise projekt esitatakse elektrooniliselt või põhjendatud juhul paberil. |  |
| (2) Elektroonilise esitamise korral kasutatakse üldkättesaadava vabavaraga loetavat failiformaati. |  |
| (3) Elektroonilise esitamise korral on failid vormistatud nii, et faili avamisel on projektdokumendi teave terviklikult nähtav ja teabe nägemiseks ei ole vaja teha täiendavaid tegevusi ega omada spetsiifilisi oskusi tarkvara kasutamiseks. |  |
|  |  |
|  | **Ehitusjäätmete ja lammutusjäätmetega seotud nõuetest**  Ehitusseadustik ei anna alust reguleerida ehitusjäätmete ning lammutusjäätmete liigiti kogumist ja käitlemist, lammutatava ehitise või ehitise osa detailide korduskasutamist ja taaskasutamist ning eelnimetatud tegevuste ettevalmistamist ja dokumenteerimist. Selle tõttu ei sisalda määrusekavand vastavaid sätteid.  Seega - nõuded ehitusjäätmete ning lammutusjäätmete liigiti kogumisele ja käitlemisel, lammutatava ehitise või ehitise osa detailide korduskasutamisele ja taaskasutamisele ning eelnimetatud tegevuste ettevalmistamisele ja dokumenteerimisele sätestatakse muus asjakohases õigusaktis. Määruse seletuskirjas tuleks esitada vastav selgitus ja suunata määruse lugejad uurima vastavaid õigusakte.  Halb olukord tekkib siis, kui muud õigusaktid nõuavad ehitusjäätmete ja lammutusjäätmete temaatika kajastamist ehitise projektis. Õigusaktide kasutajatele on see segadust tekitav ja nõuetest ühest ülevaadet mitte võimaldav olukord. Ehitusjäätmete ja lammutusjäätmete temaatika peab olema esitatud eraldi dokumendis, näiteks „Ehituse jäätmekavas“, mitte ehitise projektis. Kui ehituse jäätmekava tuleks esitada ehitusloa taotlemisel (täna see nii ei ole ja jäätmekava nõudmine ehitusloa taotlemisel ei oleks ka sisult õige), siis tuleks jäätmekava laadida ehitisregistrisse ehitusloa taotluse juurde eraldi dokumendina. |